Kita perlu komunikasi lebih baik, kata pakar berhubung janji temu vaksinasi

Beberapa pakar menggesa komunikasi lebih jelas daripada pihak berkuasa mengenai fakta dan faedah vaksinasi Covid-19 bagi melawan beberapa alasan ribuan orang yang tidak hadir janji temu vaksinasi di seluruh negara.Felo Kanan Institute for Democracy and Economic Affairs (Ideas) Carmelo Ferlito mencadangkan kempen kesedaran dengan penerangan lebih jelas mengenai kemaslahatannya, kategori-kategori yang berisiko dan fakta-fakta berhubung vaksinasi.“Dari sudut menerangkan semua ini, strategi komunikasi dilihat tidak begitu bagus,” katanya kepada MalaysiaNow.“Kita biasa dengar vaksinasi tidak cukup untuk buatkan kita kembali kepada kehidupan lama. Orang kemudian fikir: kenapa aku perlu divaksin dan disuntik dengan satu benda yang aku tak pasti, apa jadi sekiranya ini tak jadikan aku jalani semula kehidupan seperti biasa?“Ini semua adalah persoalan yang perlu ditangani kerajaan.”Program Imunisasi Covid-19 Kebangsaan atau PICK ketika ini berada pada fasa kedua yang melibatkan warga emas dan mereka yang berisiko tinggi.Data global Our World In Data menunjukkan kadar vaksinasi Malaysia semakin meningkat dengan catatan hampir 6% populasinya divaksin dengan sekurang-kurangnya disuntik suntikan pertama akhir bulan lalu.Beberapa laporan baru-baru ini turut mendedahkan puluhan ribu yang mendaftar vaksinasi tidak hadir janji temu.Di Pahang, 10,000 dikatakan tidak hadir sementara di Johor pula mencatat angka 14,000 orang.Di Negeri Sembilan, sejumlah 6,200 orang gagal hadir janji temu mereka sementara di Kedah dan Perak masing-masing mencatat 10,000 and 9,000 ketidakhadiran.Antara alasan yang diberikan termasuk gagal memeriksa aplikasi MySejahtera dan terpengaruh dengan berita palsu berhubung vaksin.Ada juga yang mengatakan tidak sihat dan tidak memiliki pegangkutan untuk hadir ke pusat pemberian vaksin, sementara ada juga segelintir yang didaftar anak-anak mereka namun menolak untuk disuntik.Menteri Penyelaras Program Imunisasi Covid-19 Kebangsaan (PICK) Khairy Jamaluddin berkata pada Isnin purata sebanyak 80% yang mendapat janji temu hadir untuk vaksinasi mereka.Beliau berkata pihak berkuasa akan terus menghubungi mereka untuk menggalakkan menerima suntikan vaksin.Selain itu, wujud juga pandangan yang menggesa insentif diberikan untuk meningkatkan kadar vaksinasi seperti apa yang dilaksanakan negara-negara lain.Namun Carmelo berkata pihak berkuasa tidak perlu memberikan insentif tunai bagi menggalakkan orang ramai hadir janji temu mereka.“Menawarkan tunai bagi hadir vaksinasi bukanlah pendekatan pasaran yang betul,” katanya.“Bahkan, proses pasaran adalah berdasarkan pertukaran maklumat, namun di sini wujud kekurangan maklumat.“Isunya bukanlah insentif atau hadiah tetapi maklumat. Kita perlu bantu orang ramai dapatkan maklumat supaya mereka boleh buat keputusan yang baik dan fikir apa yang seterusnya.”Sazaly Abu Bakar dari Pusat Penyelidikan dan Pendidikan Penyakit Berjangkit Tropika (Tidrec) bersetuju maklumat yang jelas diperlukan ketika ini bagi mereka yang mempunyai janji temu vaksinasi.Bagaimanapun beliau mempersoalkan sejauh mana keraguan terhadap vaksin itu boleh menjadi sebab utama ketidakhadiran kerana sambutan yang ditunjukkan terhadap AstraZeneca sangat menggalakan dalam program sukarela kerajaan.“Masalahnya sekarang adalah pelaksanaan yang tidak efektif dan kurang bekalan vaksin,” katanya yang mengulang kritikan biasa yang dihadapi program vaksinasi kerajaan ketika ini.Terdahulu, Khairy berkata kadar vaksinasi akan meningkat bermula Jun ke depan selepas bekalan vaksin stabil.Dalam pada itu, Presiden Persatuan Perubatan Malaysia Malaysian Dr M Subramaniam berkata “kegagalan sistem” menjadi sebab merujuk aplikasi MySejahtera selain pusingan U yang dilakukan kerajaan berhubung rancangan membenarkan orang ramai untuk memilih vaksin mereka.“Ini boleh menyeababkan orang ramai kurang yakin terhadap usaha vaksinasi.“Kerajaan perlu ambil pendekatan yang lebih mesra rakyat dengan membantu daripada menyusahkan mereka,” katanya.Bagaimanapun, Carmelo percaya akses maklumat mengenai vaksin adalah satu perkara yang utama.Dengan maklumat yang betul, katanya, orang ramai akan bebas untuk pilih sama ada mahu divaksin atau tidak.Beliau menyokong denda dikenakan terhadap yang mendaftar namun gagal hadir janji temu namun menambah ia mestilah setimpal dengan kesalahan itu.“Mereka sudah ‘curi’ slot itu daripada orang lain yang hendak divaksin. Namun kita bukanlah cakap tentang rogol atau rompak bank,” katanya.


Sorry.


Jangkitan harian catat 255 kes, 4 lagi terkorban
Sejumlah 255 kes baru Covid-19 direkodkan semalam menjadikan jumlah keseluruhan sebanyak 5,039,067 kes.
Sebanyak 306 pesakit turut dilaporkan sembuh, menjadikan jumlah keseluruhan kes sembuh sebanyak 4,992,386.
Ketika ini, 9,731 kes aktif direkodkan di mana 9,392 atau 96.5% daripadanya menjalani kuarantin kendiri.
Tiada pesakit ditempatkan ke pusat kuarantin sementara 327 (3.4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 12 kes dan lima daripadanya memerlukan bantuan alat pernafasan.
Empat kematian dicatatkan menjadikan keseluruhan korban akibat wabak itu sebanyak 36,950 orang.


Kerja sebenar menteri adalah di meja pejabat

Tidak kira siapa yang menjadi kerajaan, sama ada kekal Perikatan Nasional (PN) atau kembali pada Pakatan Harapan (PH), malah Barisan Nasional (BN) sekalipun, kerja sebenar seorang menteri dan perdana menteri adalah di meja pejabatnya.Ahli politik yang menyandang jawatan awam dilihat mempunyai banya kerja yang berkaitan dengan majlis-majlis orang ramai.Merasmikan acara, menyampaikan sijil, berucap, bertemu dengan orang ramai dan menghadiri jamuan. Tetapi itu bukan pekerjaan sebenar.Pekerjaan menteri dan perdana menteri seperti juga eksekutif yang lain ialah menyelesaikan masalah, merancang serta melaksanakan rancangan bagi mencapai matlamat.Kesemuanya dilakukan di atas meja pejabat dengan fail masuk dan keluar.Gambaran seorang perdana menteri bekerja adalah seperti apa yang sering dilihat daripada meja Dr Mahathir Mohamad yang penuh dengan kertas, dokumen dan fail masuk serta keluar.Setiap kali pergi mewawancara beliau dahulu, kegemaran penulis adalah memerhati begitu banyak pekerjaan beliau yang perlu diselesaikannya.Seseorang menteri mempunyai banyak peranan. Sebagai ahli politik, dia mempunyai kewajipan terhadaap kawasan pilihan rayanya, partinya dan para penyokongnya.Tetapi apabila menyandang jawatan awam, dia mempunyai tugas di kementeriannya. Bermesyuarat dan mengadakan rundingan, serta mendengar taklimat, menyertai persidangan dan mengadakan lawatan di dalam dan luar negara.Tetapi pergerakan cepat sesebuah fail di pejabatnya itu amat penting kerana ia boleh menjejaskan keperluan rakyat yang sedang menunggu kelulusan atau keputusan penyandang jawatan awam itu.Setiap fail memerlukan keputusan ahli politik. Kemudian ia baru masuk ke dalam jentera kerajaan untuk pelaksanaan.Beberapa tahun dahulu ada seorang pemimpin penting yang mempunyai reputasi tidak gemar meniliti fail hinggakan banyak keputusan tertangguh.Maka ketika penulis mengunjungi beliau untuk wawancara, ternyata benar fail masuknya meninggi tidak terusik.Sememangnya ia bukanlah bukti kerjanya tertangguh, tetapi dijangkakan bahawa sikapnya itu menyusahkan rakyat hingga menjadi bualan awam.Tahun ini pasti menyaksikan banyak kerja kerajaan tergendala secara besar-besaran dan kesan pada rakyat amat besar.Perubahan kerajaan yang mengejutkan menjejaskan perjalanan fail-fail di pejabat menteri.Perubahan menteri dan kementerian sendiri yang dipecah-pecahkan tentu menambah kelewatan.Wabak Covid-19 beserta Perintah Kawalan Pergerakan (PKP) yang mengambil banyak masa juga menjejaskan produktiviti negara termasuk urusan kerajaan.Berapa banyak kali para ahli politik dan penyandang jawatan awam yang tidak masuk pejabat pada tahun ini?Ini belum lagi dikira kegiatan politik yang mereka lakukan dan tiada kena mengena dengan tugas hakiki untuk kementerian mereka.Sememangnya semua orang terutamanya para pemimpin mempunyai gaya kerja mereka masing-masing yang berbeza. Tidak semua orang boleh bekerja seperti Mahathir.Begitu juga, Anwar Ibrahim mempunyai cara kerja berlainan. Apa yang penting adalah keberkesanan, bukannya gaya. Tetapi fail di pejabat itu mesti bergerak juga.Budaya kerja ahli politik yang menyandang jawatan di Malaysia mempunyai tradisi dari Perikatan sejak mula negara ini mencapai kemerdekaan pada tahun 1957.Dari situlah amalan itu berkembang dengan pengalaman menteri dahulu diturunkan dari Tunku Abdul Rahman, Abdul Razak Hussein dan seterusnya.Pengalaman sebagai setiausaha parlimen, timbalan menteri dan menteri menjadikan ahli politik BN biasa dengan kerja-kerja jawatan awam ini.Apabila BN kalah dalam pilihan raya umum tahun 2018, tradisi ini terputus.Ahli-ahli politik PH yang tidak pernah menyandang jawatan awam sebelum ini mempunyai azam yang tinggi untuk menjadi kerajaan yang bersih, cekap dan amanah, jauh lebih baik daripada sebelum ini.Itulah antara sebab mereka menjadi pembangkang dahulu.Sememangnya dalam PH ketika itu terdapat ahli-ahli politik yang dahulunya adalah daripada BN.Mereka berpengalaman dan mudah sahaja meneruskan pentadbiran walaupun dengan keadaan berbeza, mungkin lebih baik lagi berbanding semasa BN.Pegawai-pegawai kerajaan juga lebih selesa bekerja dengan ahli politik Bersatu yang dahulunya Umno.Dalam kalangan ahli politik PH bukan bekas Umno yang pernah menjadi penyandang jawatan awam di negeri seperti Pulau Pinang dan Selangor, mereka juga mungkin tidak sukar untuk bekerja di peringkat persekutuan.Mereka yang sukar adalah ahli-ahli politik yang bukan saja tidak berpengalaman menyandang jawatan awam tetapi dalam hidupnya sudah lama tidak bekerja di pejabat.Selama berpuluh tahun menjadi aktivis pembangkang yang berceramah dan membela orang ramai, mereka mungkin tidak pernah duduk di pejabat.Sudah tentu apabila menjadi penyandang jawatan awam, terdapat rasa kekok dan ia juga menyukarkan pegawai kerajaan yang berkhidmat untuknya.Namun mereka mungkin boleh menyesuaikan diri dengan cepat.Tetapi apa yang hendak ditekankan di sini ialah kepentingan kerja-kerja di pejabat, meneliti dokumen, memperoleh nasihat yang berguna dan membuat keputusan yang betul.Jika tidak, kepimpinan politik itu akan dibayangi oleh perkhidmatan awam.Sudah tentu apabila menjadi penyandang jawatan awam, terdapat rasa kekok dan ia juga menyukarkan pegawai kerajaan yang berkhidmat untuknya.Di sinilah soal pendidikan dan kemahiran ahli politik adalah penting, bukan saja dalam memperoleh penyokong dan undi rakyat.Kemampuannya memimpin dan mentadbir akan diuji apabila menjadi menteri.Persediaan ini tidak boleh dipandang remeh. Menjadi aktivis parti adalah hanya satu sisi politik. Tetapi kemampuan menyandang jawatan awam menuntut kemahiran yang bertahap lebih tinggi.Siapakah yang patut melatih mereka? Tentulah parti masing-masing.Parti-parti besar yang lama seperti Umno, PAS dan DAP mungkin menyediakan kursus-kursus bagi aktivis mereka menjadi ahli politik dan seterusnya bakal penyandang jawatan awam.Begitu juga PKR yang sudah lama aktif juga mempunyai kaedah pengkaderan mereka.Tetapi melihat perpecahan besar yang berlaku dalam parti itu, ternyata ada sesuatu yang tidak kena berlaku.Sebagai parti baru, Amanah dan Bersatu mungkin tidak bersedia untuk melatih aktivis walaupun mereka berpengalaman dalam parti lama iaitu PAS dan Umno.Perubahan kerajaaan di tengah penggal pada tahun ini menimbulkan ketidakstabilaan yang bukan saja menjejaskan keyakinan rakyat pada ahli politik tetapi juga mengganggu urusan kerja awam daripada soal ekonomi hinggalah pentadbiran biasa, ditambah pula dengan ancaman Covid-19 dan PKP.Sebaik saja kerajaan PN mengambil alih, pihak PH menyusun langkah dalam usaha mereka untuk menggembalikan mandat rakyat.Walaupun mereka tidak berjaya tetapi usaha ini mengganggu tumpuan ahli politik semua parti.Selama tujuh bulan, satu demi satu kerajaan negeri PH diambil alih, dengan kemuncaknya ialah Pilihan Raya Negeri (PRN) Sabah yang menyaksikan ramai ahli politik, daripada pelbagai parti pergi berkempen.Semua kegiatan politik tentu menarik perhatian rakyat kerana timbul persoalan adakah apa yang mereka tumpukan itu tidak menjejaskan kerja hakiki sebagai menteri dan jawatan awam yang lain.Lebih-ebih lagi apabila kesan sampingan daripada PRN itu adalah penularan virus Covid-19 dari Sabah ke semenanjung.Ekoran daripada itu dikenakan pula Perintah Kawalan Pergerakan Bersyarat (PKPB) di Selangor, Kuala Lumpur dan Putrajaya yang merupakan nadi kepada negara.Maka didapati banyak pejabat kerajaan tidak beroperasi dan dapat dibayangkan betapa tergendalanya urusan yang memberi kesan besar pada rakyat.Dalam pada itu, pergolakan politik terus berlangsung dan pastinya fail-fail yang masuk di pejabat-pejabat ahli politik itu masih tidak dapat bergerak ke mana-mana.


Sistem pengundian sedia ada masih jadi pilihan pengundi, kata kajian

Sistem pengundian di Malaysia yang berpandukan sistem First Past The Post (FPTP) atau majoriti mudah disifatkan sebagai “memuaskan” dalam kalangan pengundi, demikian menurut kajian.Kajian yang dilakukan Institut Kajian Malaysia dan Antarabangsa (Ikmas) Universiti Kebangsaan Malaysia (UKM), mendapati majoriti responden bersetuju untuk mengekalkan sistem pengundian sedia ada berbanding mengubah kepada sistem baru.Felo Penyelidik Kanan Helen Ting berkata berdasarkan hasil survei yang dilakukan, 55.5% responden merasakan sistem pengundian negara wajar dikekalkan, namun sistem pelaksanaannya perlu ditambah baik.“28.1% responden bersetuju supaya kekalkan sistem pengundian sedia ada tanpa sebarang perubahan manakala 6.6% responden berpandangan bahawa Malaysia memerlukan sistem pengundian baru,” katanya.Beliau berkata demikian ketika membentangkan hasil kajian yang dilakukannya menerusi sesi webinar Ikmas bertajuk “Mengubah Sistem Pengundian Untuk Malaysia yang Lebih Demokrasi? Cabaran & Pilihan.”Sistem pengundian FPTP bermakna, calon yang bakal dilantik menjadi ahli Parlimen akan ditentukan oleh pengundi manakala sistem pengundian Perwakilan Saksama membolehkan pengundi memilih parti, bukan calon yang disukai.Kajian itu adalah berdasarkan maklum balas survei terhadap 2,627 responden yang dipilih secara persampelan rawak berstrata dari Semenanjung serta Sabah dan Sarawak.Menyentuh mengenai topik “lompat parti” dalam kalangan wakil rakyat, Ting berkata, majoriti responden dengan 39% setuju dan 19.4% sangat bersetuju supaya Rang Undang-Undang Anti-Lompat Parti diluluskan.“Sementara itu, 40.7% responden berpandangan wakil rakyat yang lompat parti wajar meletakkan jawatan dan perlu bertanding semula manakala 34.5% responden berpendapat wakil rakyat tidak dibenarkan tukar parti,” katanya.Ditanya cara untuk meningkatkan penglibatan golongan wanita menjadi ahli Parlimen, Ting berkata, 55.8% responden merasakan tiada halangan untuk golongan wanita bertanding sebagai wakil rakyat dan mereka hanya perlu tampil dan bersaing secara sama rata dengan golongan lelaki.“41.2% lagi berpendapat bahawa pemimpin parti seharusnya memilih calon wanita yang sesuai untuk bertanding di pilihan raya,” katanya sambil menambah golongan wanita hanya merangkumi 15% daripada kerusi di Parlimen.Menurut Ting, walaupun ramai yang bersetuju supaya perlu ada kuota 30% untuk golongan wanita di Parlimen, ia tidak dilihat sebagai satu keutamaan.Beliau berkata, tiga keutamaan bagi responden dalam ciri-ciri pengundian ialah mempunyai calon spesifik untuk mewakili kawasan, responden mengundi calon secara langsung dan kestabilan politik.


Lebih 6,000 PPS siap siaga hadapi banjir

Sebanyak 6,010 pusat pemindahan sementara (PPS) dikenal pasti di seluruh negara sebagai persediaan menghadapi kemungkinan berlaku bencana banjir sepanjang musim tengkujuh atau monsun timur laut.
Menteri Pembangunan Wanita, Keluarga dan Masyarakat Rina Harun berkata pihaknya, melalui Jabatan Kebajikan Masyarakat, telah siap siaga mendepani bencana itu dengan semua barangan keperluan bagi kegunaan mangsa banjir ditempatkan di depoh simpanan seluruh negara dan hanya menunggu arahan untuk dihantar ke PPS yang memerlukan.
Beliau berkata bagaimanapun, timbul sedikit kegusaran apabila 35% PPS yang dikenal pasti adalah pusat pengundian untuk Pilihan Raya Umum ke-15 (PRU15) pada 19 November ini.
"Jadi kita sama-sama berdoa agar banjir tidak berlaku dalam masa terdekat atau pada masa yang sama dengan hari mengundi nanti," katanya kepada pemberita di Pentas PRU15 Perikatan Nasional (PN) untuk Parlimen Kuala Langat semalam.
Turut hadir calon PN bagi Parlimen Kuala Langat iaitu Dr Ahmad Yunus Hairi, Pengarah Pilihan Raya PN Mohamed Azmin Ali dan Presiden PAS Abdul Hadi Awang.
Terdahulu, Jabatan Pengairan dan Saliran mengeluarkan notis kesiapsiagaan kemungkinan banjir kilat bagi empat negeri iaitu Pahang, Selangor, Johor serta Sarawak.


Status Najib sebagai ahli Parlimen kekal sementara menunggu semakan penghakiman

Speaker Dewan Rakyat Azhar Harun hari ini mengesahkan menerima beberapa dokumen tambahan berhubung permohonan semakan sabitan dan hukumannya di Mahkamah Persekutuan, menegaskan status Najib Razak sebagai ahli Parlimen kekal sehingga permohonan semakan itu dibereskan.
Dalam sebuah kenyataan, Azhar berkata beliau sudah menerima surat daripada Tetuan Shafee & Co bertarikh 7 September berhubung permohonan Najib bagi semakan penghakiman tersebut.
Beliau juga berkata menerima salinan surat iringan dari firma sama bertarikh 6 September yang menunjukkan pengesahan Mahkamah Persekutuan mengenai penerimaan permohonan tersebut.
“Mengambil kira permohonan pengampunan yang dibuat sebelum ini dan juga usul tersebut di atas difailkan, maka status ahli Parlimen Pekan pada masa ini tidak berubah dan akan hanya dimuktamadkan selepas kedua-dua permohonan pengampunan dan usul semakan tersebut dibereskan."
Pada 23 Ogos, Mahkamah Persekutuan menolak rayuan terakhir Najib terhadap sabitan dan hukumannya dalam kes SRC International, di mana beliau didakwa atas tujuh pertuduhan jenayah pengubahan wang haram, pecah amanah dan salah guna kuasa.
Mahkamah Tinggi Kuala Lumpur memutuskan beliau bersalah pada 28 Julai 2020, menjatuhkan hukuman 12 tahun penjara dan denda RM210 juta.
Mahkamah Rayuan mengekalkan sabitan dan hukumannya pada 8 Disember tahun lalu.
Dalam permohonan semakan terhadap penghakiman Mahkamah Persekutuan itu, Najib memohon kebenaran untuk membuat semakan terhadap keputusan panel lima Hakim Mahkamah Persekutuan yang dipengerusikan Ketua Hakim Negara Tengku Maimun Tuan Mat pada 23 Ogos lalu.
Beliau turut berkata hakim Mohd Nazlan Ghazali berada dalam konflik kepentingan apabila mendengar kes SRC tersebut, selain turut memohon agar rayuan akhir itu didengar semula di hadapan panel hakim lain, yang dianggotai tidak kurang daripada tujuh orang hakim atau yang difikirkan wajar oleh mahkamah.
Najib kini menjalani hukuman di Penjara Kajang turut memohon penangguhan hukumannya sementara menunggu semakan penghakiman tersebut.


Tiada produk pertahanan Rusia di Lima 2023

Pameran Antarabangsa Maritim dan Aeroangkasa Langkawi (Lima 2023) menyaksikan ketiadaan kelibat pavilion dari Rusia yang kerap menyertai pameran itu sebelum ini, meskipun negara tersebut menjadi pengeksport utama aset pertahanan negara.
Ini bermakna aset dan produk yang ditawarkan oleh syarikat-syarikat Rusia tidak disertakan pada Lima 2023.
Pada Lima edisi lalu, Rusia menerusi Rostec State Corporation menganjurkan pavilion mereka untuk mempromosikan beberapa jenis helikopter.
Rusia bagaimanapun tetap menampilkan pasukan aerobatik mereka, Russian Knights pada Lima edisi kali ini.
Negara itu sebelum ini menarik diri daripada Defence Service Asia (DSA) tahun lalu bersekali dengan Ukraine dan Belarus ekoran perang Rusia Ukraine yang masih berlarutan.
Bagaimanapun, punca utama Rusia tidak menyertai pameran Lima kali ini tidak dapat dipastikan, sama ada ia terkait dengan peperangan di Ukraine yang mana Amerika Syarikat dan Barat mengetuai usaha global untuk memboikot Moscow.
Kementerian Pertahanan selaku penganjur tidak memberikan sebarang komen ketika ditanya mengenainya.
MalaysiaNow sedang mendapatkan komen Kedutaan Rusia berhubung perkara tersebut.
Rusia antara rakan strategik pertahanan Malaysia yang kini giat melobi untuk pesawat MIG-35 dan Sukhoi SU-35 buatan negara tersebut.
Malaysia setakat ini mengoperasikan 18 pesawat SU-30 yang masih aktif, manakala MIG-29N milik Tentera Udara Diraja Malaysia (TUDM) sudah ditamatkan operasi.
Pembelian SU-30 dari Rusia membabitkan nilai RM2.2 bilion yang ditandatangani pada 2003.
Dalam pertemuannya dengan Dr Mahathir Mohamad pada 2019, Presiden Rusia Vladimir Putin menawarkan pengambilan semula jet Sukhoi dan MIG bagi menggantikan aset udara itu dengan pesawat baru buatan Rusia.
TUDM baru-baru ini membeli 18 pesawat Korea, FA-50 bagi menggantikan pesawat Hawk buatan British.


Singapura bakal laksana satu lagi hukuman gantung

Pihak berkuasa Singapura menjadualkan satu lagi hukuman mati terhadap banduan bilik akhir ketika usaha masih diteruskan untuk menyelamatkan dua banduan lain dari tali gantung.Keputusan tersebut diteruskan sewaktu republik itu menjadi tumpuan ekoran kecaman meningkat berhubung penggunaan hukuman mati oleh pihak berkuasa.Salinan surat dari Perkhidmatan Penjara Singapura dimuat naik aktivis Kirsten Han mengatakan Rosman Abdullah akan menjalani hukuman gantung pada 23 Februari.Surat yang dialamatkan kepada ibu Rosman mengatakan lawatan lanjutan akan dibenarkan kepada ahli keluarga sehingga sehari sebelum hukuman mati dijalankan. Pelaksanaan hukuman mati terbaru itu dimaklumkan ketika peguam sedang berusaha untuk menghentikan pelaksanaan hukuman mati terhadap seorang warga Malaysia Pausi Jefridin dan Roslan Bakar yang merupakan warga Singapura.Kedua-dua mereka didiagnosis oleh pakar sebagai orang kurang upaya (OKU) mental. Pausi dan Roslan, didakwa menyeludup 96.07g diamorfin dan 76.37g metamfetamin pada 2008, dan disabitkan kesalahan pada 2010. Mereka juga gagal dalam rayuan di mahkamah pada 2017 untuk mengubah hukuman mati kepada penjara seumur hidup walaupun peguam memetik laporan berkenaan keupayaan intelek mereka yang boleh menyebabkan pelaksanaan hukuman mati tersebut bercanggah dengan undang-undang Singapura dan perjanjian antarabangsa.Hukuman mati mereka, yang dijadualkan semalam, ditangguhkan susulan peguam mengemukakan satu lagi rayuan kepada mahkamah dalam usaha akhir menyelamatkan mereka dari tali gantung.Kes mereka berdua adalah sama seperti kes Nagaenthran K Dharmalingam, seorang warga Malaysia yang turut didiagnosis mempunyai tahap IQ sebanyak 69, yang dijadualkan menjalani hukuman mati pada November tahun lalu.Bagaimanapun dia diberikan penangguhan hukuman selepas didapati positif Covid-19 sebelum mahkamah mendengar rayuan akhir bagi menyelamatkan nyawanya.Pendengaran kesnya dipercayai akan ditetapkan bulan ini.


Menteri nafi wujud campur tangan pelantikan pegawai tertinggi dalam perkhidmatan awam

Proses pertukaran dan pusingan kerja penjawat awam dilaksanakan berpandukan undang-undang berkaitan perkhidmatan awam, kata Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas) Armizan Mohd Ali.
Menempelak dakwaan kononnya wujud campur tangan terhadap pertukaran penjawat awam dalam pentadbiran kerajaan, beliau berkata proses pertukaran penjawat awam adalah selari dengan Peraturan-Peraturan Pegawai Awam (Pelantikan, Kenaikan Pangkat Dan Penamatan Perkhidmatan) 2012 dan Akta Fungsi-Fungsi Menteri 1969.
Beliau juga memaklumkan pertukaran penjawat awam adalah normal dan ia turut berlaku dalam pentadbiran kerajaan terdahulu.
“Untuk pertukaran dan pusingan kerja pangkat Jusa C dan ke atas, semasa pentadbiran perdana menteri (PM) ketujuh (Dr Mahathir Mohamad), berlaku 128 pertukaran, PM kelapan (Muhyiddin Yassin) adalah 104, PM kesembilan (Ismail Sabri Yaakob) 92, dan kerajaan PM sekarang (Anwar Ibrahim) setakat 28 Februari adalah 62.
“Jadi tidak betul persepsi itu (pertukaran penjawat awam) hanya bersandarkan kepada pentadbiran kali ini,” katanya ketika menggulung perbahasan Rang Undang-Undang Perbekalan 2023 peringkat dasar di Dewan Rakyat, semalam.
Sementara itu, Armizan berkata kerajaan dari semasa ke semasa sentiasa mengkaji serta menyemak saraan bagi penjawat awam dan Sistem Saraan Malaysia (SSM) yang dilaksanakan sejak 2002 dan melalui beberapa penambahbaikan.
Perdana menteri juga katanya telah menyatakan komitmen dan kesediaan untuk mengkaji semula kadar gaji dan upah penjawat awam apabila kedudukan kewangan negara bertambah baik dan selain defisit kewangan negara dapat dikurangkan.
“Sebarang pemberian kenaikan gaji atau penambahbaikan struktur gaji dan upah sedia ada perlu diperhalusi dan dikaji secara menyeluruh bagi menjaga keharmonian dalam perkhidmatan awam,” katanya.
Armizan berkata kewajaran untuk menaikkan gaji dan upah dalam perkhidmatan awam perlu mengambil kira keseluruhan jumlah emolumen yang diterima penjawat awam serta kedudukan semasa ekonomi negara.
Beliau memaklumkan emolumen penjawat awam adalah pada kadar RM90.7 bilion daripada keseluruhan Belanjawan 2023 iaitu 23.5% tanpa melibatkan emolumen badan berkanun.


6 penuntut UPNM didapati bersalah sebabkan kematian Zulfarhan

Enam penuntut Universiti Pertahanan Nasional Malaysia (UPNM) didapati bersalah oleh Mahkamah Tinggi hari ini  atas pertuduhan menyebabkan kematian tanpa niat pegawai kadet laut UPNM Zulfarhan Osman Zulkarnain, empat tahun lepas.Hakim Azman Abdullah membuat keputusan itu ke atas Muhammad Akmal Zuhairi Azmal, Muhammad Azamuddin Mad Sofi, Muhammad Najib Mohd Razi, Muhammad Afif Najmudin Azahat, Mohamad Shobirin Sabri dan Abdoul Hakeem Mohd Ali selepas mendapati pihak pembelaan berjaya membuktikan kesemua tertuduh melakukan kesalahan mendatangkan kecederaan kepada Zulfarhan Osman tanpa niat membunuh.“Dengan ini kamu berenam dengan niat bersama dan dengan persubahatan tertuduh keenam (Abdoul Hakeem) didapati bersalah di bawah Seksyen 304 (a) Kanun Keseksaan dengan niat menyebabkan kecederaan kepada si mati (Zulfarhan Osman) tanpa niat membunuh,” kata hakim itu.Lima tertuduh itu sebelum ini menghadapi pertuduhan membunuh Zulfarhan Osman di bawah  Seksyen 302 Kanun Keseksaan yang memperuntukkan hukuman mati mandatori, jika sabit kesalahan, manakala Abdoul Hakeem didakwa bersubahat membunuh mengikut Seksyen 109 kanun sama yang membawa hukuman serupa.Sementara itu, enam tertuduh itu bersama 12 rakannya didapati bersalah mencederakan Zulfarhan Osman di bawah Seksyen 330 Kanun Keseksaan yang dibaca bersama Seksyen 34 kanun sama.Mereka ialah Mohd Hafiz Fauzan Ismail, Mohamad Lukhmanul Hakim Mohd Zain, Ahmad Shafwan Berdal, Muhammad Amirul Asraff Mala, Luqman Hakim Shamsuri, Muhammad Sufi Mohd Mustapha, Noriznan Izzairi Noor Azhar, Muhamad Ashraf Abdullah, Muhammad Danial Firdaus Azmir, Muhammad Hasif, Muhammad Adib Iman dan Mohamad Syazwan.Kesemua mereka yang kini berumur 25 tahun didakwa melakukan kesalahan itu di dalam dua bilik, blok penginapan asrama Jebat universiti itu di Kem Perdana, Sungai Besi pada 21 dan 22 Mei 2017.Zulfarhan Osman meninggal dunia di Hospital Serdang pada 1 Jun 2017.Mahkamah berhenti rehat bagi membolehkan pendakwaan dan pembelaan menyediakan hujahan mitigasi berhubung keputusan itu.


Kadar penggunaan katil ICU di Terengganu membimbangkan

Kadar penggunaan katil di unit rawatan rapi (ICU) bagi pesakit Covid-19 di Terengganu berada pada tahap membimbangkan apabila telah mencapai 84% setakat ini.Pengarah Jabatan Kesihatan Negeri Terengganu Dr Kasemani Embong berkata kadar penggunaan katil ICU itu disumbangkan oleh peningkatan jumlah pesakit Covid-19 Kategori Lima sejak dua minggu lepas.“Apabila ada kebenaran rentas negeri dan masuknya Terengganu ke Fasa Empat (Pelan Pemulihan Negara) memang kita jangkakan ada peningkatan kes ini,” katanya kepada pemberita selepas Majlis Penyerahan Wad ICU Hybrid di Hospital Sultanah Nur Zahirah hari ini.Wad ICU Hybrid berkapasiti 10 katil itu yang akan mula digunakan minggu hadapan, menjadikan jumlah keseluruhan katil ICU bagi pesakit Covid-19 di Terengganu kini sebanyak 43 buah.Dalam pada itu Dr Kasemani berkata setakat ini pihaknya menganggarkan sebanyak 324,000 individu termasuk kira-kira 30,000 petugas barisan hadapan di Terengganu akan menerima dos penggalak Covid-19.Selain petugas barisan hadapan kementerian kesihatan Malaysia (KKM) dan bukan KKM, warga emas berusia 60 tahun ke atas dan pesakit komorbid juga telah mula diberikan tarikh janji temu menerusi aplikasi MySejahtera bagi mendapatkan dos berkenaan.“Mereka yang menerima janji temu melalui MySejahtera ini akan mendapat suntikan penggalak di klinik swasta yang telah berdaftar dengan kita (KKM),” katanya.


Wee dedah terima panggilan 'Deepak', jual nama PMO dalam isu telur

Ahli Parlimen Ayer Hitam Wee Ka Siong mendedahkan dirinya menerima panggilan semalam daripada seorang individu bernama “Deepak” berhubung isu import telur dari India yang diutarakan bekas menteri pengangkutan itu.
Presiden MCA itu berkata, individu tersebut mendakwa dirinya mewakili syarikat J&E Advanced Tech Sdn Bhd, iaitu satu-satunya syarikat yang mendapat lesen mengimport telur dari India.
"Beliau (Deepak) telah berbincang dengan Pejabat Perdana Menteri (PMO) dan minta saya buat satu kenyataan, dan kita selesaikan di luar mahkamah.
"Saya tidak sebut nama syarikat kamu, nama kamu. Dia kata peguam telah diarahkan untuk buat writ saman," katanya ketika membahaskan Belanjawan 2023 peringkat jawatankuasa.
MCA merupakan parti komponen Barisan Nasional (BN) yang bergabung dengan Pakatan Harapan (PH) untuk membentuk kerajaan.
MalaysiaNow sebelum ini melaporkan sebuah blog mempersoalkan kaitan Deepak Jaikishan dalam langkah mengimport telur dari India, dan menerbitkan gambarnya bersama Menteri Pertanian dan Keterjaminan Makanan Mohamad Sabu sewaktu penerbangan mereka ke Chennai, India.
MalaysiaNow cuba mendapatkan maklum balas daripada Mohamad dan Deepak untuk mengesahkan gambar tersebut namun tidak berjaya.
Nama Deepak menjadi perhatian selepas mendakwa bekas perdana menteri Najib Razak dan isterinya Rosmah Mansor terlibat dalam pembunuhan warga Mongolia Altantuya Shaariibuu pada 2006.
Beliau juga menyaman Najib dan Rosmah atas dakwaan konspirasi yang didakwanya menyebabkan beliau mengalami kerugian.
Wee memaklumkan sudah menerima jaminan oleh Yang di-Pertua Dewan Rakyat Johari Abdul bahawa apa-apa ucapan yang dibuat oleh ahli Parlimen dalam sesi Dewan Rakyat terlindung di bawah Perlembagaan Persekutuan.
Ucapan beliau dicelah Ramanan Ramakrishnan (PH-Sungai Buloh) yang mengulas mengenai penyalahgunaan nama PMO yang sepatutnya diketahui oleh Wee.
Wee berkata, beliau sudah memberitahu Perdana Menteri Anwar Ibrahim bahawa beliau tidak bersetuju dengan keputusan mengimport telur.
"Saya rasa ini bukan arahan perdana menteri, ini orang pakai nama PMO.
“Ia tidak sepatutnya berlaku," katanya.
Wee bulan lalu membawa tiga biji telur ayam ke dalam Dewan Rakyat bagi membanding harga dan kualiti telur.
Mohamad sebelum ini menyatakan kerajaan membuat keputusan mengimport telur dari India sebagai cara mengatasi masalah harga telur yang tinggi, meskipun negara merupakan antara pengeksport telur ayam terbesar di dunia.
Namun hanya satu syarikat mempunyai AP untuk mengimport telur.
Menurut Mohamad, syarikat berkenaan mempunyai pengalaman membawa masuk telur ke Qatar ketika penganjuran Piala Dunia Fifa 2022.
Sementara itu, Pejabat Perdana Menteri dalam satu kenyataan berkata, pihaknya tidak akan teragak-agak mengambil tindakan lanjut terhadap mana-mana pihak yang secara sengaja menyalahgunakan nama atau kedudukan pejabat itu bagi tujuan tertentu.
“Tindakan sedemikian adalah amat tidak bertanggungjawab sekali gus memberi dampak negatif kepada kredibiliti Pejabat Perdana Menteri dan institusi kerajaan”.


Hari Anwar marah dan meluru keluar dari rumah Dr Mahathir

Presiden PKR Anwar Ibrahim terpaksa dipujuk untuk “lawan di lain hari” selepas marah dengan rundingan berkompromi dalam kalangan Pakatan Harapan (PH) untuk meletakkan semula Kabinet asal kerajaan diketuai Dr Mahathir Mohamad sebagai perdana menteri dan isterinya Dr Wan Azizah Wan Ismail sebagai timbalan, dedah buku terbaru pemimpin DAP.Pengerusi DAP Johor Liew Chin Tong turut berkata Anwar Ibrahim mendakwa memiliki angka majoriti untuk menjadi perdana menteri susulan kekosongan dalam kerajaan apabila Mahathir meletakkan jawatan pada Februari 2020.Liew turut mengenang mesyuarat Majlis Presiden PH yang dihadiri pemimpin PKR, DAP dan Amanah, sehari selepas Mahathir meletakkan jawatan pada 24 Februari, 2020 yang menyebabkan gabungan itu tumbang.“Anwar beritahu majlis presiden dia ada peluang tinggi untuk mendapat undi GPS Sarawak dalam rundingan beliau bersama mereka. Lagi pula, dia turut mendakwa kenalan-kenalannya dari Istana Negara turut memberitahunya yang Istana akan menerima kerajaan minoriti,” kata Liew, yang merupakan timbalan menteri pertahanan ketika PH menjadi kerajaan.Beliau berkata demikian dalam buku terbarunya mengenai veteran DAP Lim Kit Siang, “Lim Kit Siang: Patriot, Leader, Fighter”.“Mahathir tidak berminat untuk menjadi perdana menteri PH lagi, DAP dan Amanah pula perlu menyokong Anwar sebagai perdana menteri di Istana pada 26 Februari,” tambahnya.Katanya, Mahathir tidak menghadiri mesyuarat walaupun diundang oleh DAP.Dalam buku terbaru itu, Liew mengenang beberapa hari sebelum Muhyiddin Yassin dilantik sebagai perdana menteri susulan ahli-ahli Parlimen mengadap Yang di-Pertuan Agong Sultan Abdullah Sultan Ahmad Shah bagi menentukan pengganti jawatan nombor satu negara selepas ia dikosongkan Mahathir.Peletakan jawatan itu berlaku selepas langkah Bersatu memutuskan kerjasama dengan PH, seterusnya disertai beberapa ahli Parlimen PKR diketuai Mohamed Azmin Ali bagi membentuk kerajaan baru di luar gabungan politik PH, satu langkah politik yang dikenali sebagai “Langkah Sheraton” selepas mengadakan beberapa mesyuarat bersama ahli Parlimen daripada parti lain di hotel tersebut.Langkah itu juga diambil selepas mesyuarat antara pimpinan tertinggi PH untuk berbincang mengenai tarikh untuk Anwar mengambil alih kerajaan daripada Mahathir selepas tekanan daripada kumpulan pro-Anwar dalam PKR termasuk mereka yang berada dalam Kabinet.PH menamakan Anwar sebagai orang yang akan mengambil alih pentadbiran pada pertengahan penggal kerajaan diketuai Mahathir, namun tidak ada tarikh yang jelas berhubung peralihan tersebut.Mahathir menegaskan hanya akan meletak jawatan selepas sidang kemuncak Asia Pacific Economic Cooperation (APEC) 2020.Susulan peletakan jawatan Mahathir dan tumbangnya kerajaan PH, Liew berkata wujud beberapa usaha daripada pemimpin DAP untuk menyatukan Anwar dan Mahathir demi menghidupkan semula gabungan politik yang mulai kucar-kacir itu.Beliau berkata pemimpin PH termasuk Anwar berhimpun di rumah Mahathir bagi membincangkan jalan keluar bagi masalah yang melanda gabungan itu, beberapa orang tengah turut bersama dalam rundingan kedua-dua tokoh politik tersebut.“Mahathir duduk di ruang makan sementara Anwar dan yang lain di ruang tamu. Anak perempuan Mahathir Marina, Syed Saddiq dan Anthony Loke beberapa kali keluar masuk antara kedua-dua ruang tersebut,” tulisnya.Liew berkata usaha itu gagal kerana Anwar kecewa dengan cadangan untuk mengekalkan Kabinet yang sama dengan isterinya sebagai timbalan perdana menteri.“Anwar, bagaimanapun, meluru keluar dari rumah Mahathir selepas kira-kira tiga jam rundingan, kebanyakannya melalui orang tengah, selepas 20 minit dua lelaki itu bertikam lidah.”Liew berkata Setiausaha Agung DAP Lim Guan Eng juga sudah rela melepaskan jawatannya sebagai menteri kewangan untuk Anwar, namun tawaran tersebut ditolak.Ketika jam mulai mendekati pengumuman Istana mengenai siapakah yang memiliki sokongan sebagai perdana menteri, pemimpin PH masih berusaha keras untuk memujuk Anwar supaya berkompromi.Liew berkata disebabkan Anwar memiliki rasa hormat terhadap Kit Siang, beberapa orang daripada mereka pergi ke rumah veteran DAP itu di Petaling Jaya dan mengejutkan beliau dari tidur dan membawanya bertemu Anwar.“Kit Siang berkata ‘mari lawan lagi!’, Anwar beralah dan bersetuju dengan cadangan kerajaan Mahathir-Azizah sebagai jalan keluar,” kata Liew.Namun, akhirnya pihak Istana mengumumkan Muhyiddin memiliki angka majoriti untuk menjadi kerajaan baru.Kerajaan Perikatan Nasional kemudian ditubuhkan dengan sokongan Umno, GPS dan ahli Parlimen PAS, menamatkan 22 bulan pentadbiran PH.


Bung Moktar tidak iktiraf rombakan Kabinet baru Hajiji

Ahli Dewan Undangan Negeri (Adun) Lamag Bung Moktar Radin hari ini menolak pelantikan menteri Kabinet Sabah yang baru dari partinya, menyifatkan tindakan tersebut membelakangkan perdana menteri dan tidak mewakili Umno Sabah yang diterajuinya.
Dalam sebuah kenyataan, Bung menyifatkan tindakan mereka menerima lantikan tersebut adalah untuk kepentingan diri masing masing tanpa memikirkan masa depan Umno secara menyeluruh.
"Pelantikan Kabinet baru melibatkan dua ahli Dewan Undangan Negeri (Adun) Umno ini tidak mewakili parti, dan kita tidak membuat sebarang pengiktirafan berkenaannya.
"Ketua Menteri Hajiji Noor juga tidak boleh mengatakan atau mengiktiraf mereka ini mewakili Umno dalam barisan Kabinetnya," katanya, sambil menambah perkara itu akan dibawa kepada lembaga disiplin parti untuk diambil tindakan.
Awal hari ini, Bung yang merupakan Adun Lamag digugurkan daripada Kabinet Sabah dengan lantikan jemaah Kabinet baru hari ini.
Rombakan dengan lantikan baru itu diumumkan Hajiji di mana Adun Tanjung Keramat Shahelmey Yahya dilantik sebagai timbalan ketua menteri III merangkap menteri kerja raya Sabah yang baru manakala Adun Sugut James Ratib dilantik sebagai menteri pembangunan masyarakat dan kesejahteraan rakyat Sabah.
Sebelum ini, kedua-dua mereka itu bersama tiga lagi Adun Umno tidak menyertai gerakan Bung untuk menarik sokongan terhadap Hajiji sebagai ketua menteri.
Dalam pada itu, Bung turut menyifatkan tindakan Hajiji yang merombak Kabinet membelakangkan Perdana Menteri Anwar Ibrahim dalam menubuhkan kerajaan perpaduan.
"Ketua menteri nampaknya membelakangkan pandangan PM untuk menubuhkan kerajaan perpaduan di Sabah, perlu diingat pembentukan kerajaan pusat, Barisan Nasional (BN) merupakan penyumbang kepada kerajaan perpaduan.
"Jangan hanya mengaut keuntungan dan rakyat diabaikan, buatlah perubahan untuk rakyat dan negeri Sabah," katanya.
Dalam rombakan baru Kabinet Sabah, Presiden Star Jeffrey Kitingan dilantik timbalan ketua menteri I merangkap menteri pertanian dan perikanan negeri menggantikan Bung.
Sementara Shahelmey menggantikan Timbalan Presiden PBS Joachim Gunsalam kini dilantik memegang jawatan timbalan ketua menteri II.


3 kesilapan besar Zahid Hamidi

Ahmad Zahid Hamidi adalah sahabat saya, seperti juga Anwar, Ibrahim, akan tetapi saya rasa Presiden Umno itu melakukan tiga kesilapan besar.Kesilapan pertama Zahid ialah menulis surat kepada Yang Dipertuan Agong menyatakan ahli-ahli Parlimen Umno bersamanya memberi sokongan kepada Anwar untuk membolehkannya menjadi perdana menteri. Sedangkan hakikat sebenar adalah sebaliknya.Kesilapan kedua Zahid ialah membuat keputusan dan kenyataan kononnya MKT Umno l mengambil ketetapan untuk memutuskan hubungan dengan Bersatu semasa PRU15 nanti.Selain itu katanya Umno menolak jawatan timbalan perdana menteri sedangkan majoriti menyatakan pendirian di sebaliknya.Kesilapan ketiga Zahid ialah menyatakan Barisan Nasional (BN) bersetuju memutuskan hubungan dengan Bersatu.Reaksi dari kenyataan itu ialah bantahan daripada MCA, MIC dan PBRS.Bila Shahidan Kassim dan Bung Mokhtar Radin membuat kenyataan menyanggah keputusan Zahid berhubung kerjasama dengan Bersatu, maka itu adalah permulaan Zahid menghadapi tentangan anggota MKT Umno secara terbuka.Bila kenyataan terbuka Shahidan dan Bung Mokhtar bersambut kenyataan Musa Hitam dan Shamsul Amri Baharuddin l, maka rasanya semakin banyak peluru akan dihala ke arah Zahid.Saya percaya, rantaian peluru kalaupun tidak bertihan peluru menghala ke arah Zahid menjelang Perhimpunan Agung Umno pada 27-28 Mac nanti.Mungkin berlaku tekanan semasa Perhimpunan Agung Umno supaya Zahid melepaskan jawatan. Segala kemungkinan boleh berlaku.Membariskan kesilapan-kesilapan Zahid, yang disokong oleh kenyataan Shahidan, Bung Mokhtar, Musa Hitam, Shamsul Amri, saya percaya presiden Umno itu dalam keadaan defensif.Dia bukan sahaja tidak mampu menyerang, malah terpaksa menepis serangan yang boleh melemahkan seluruh tenaganya.Kamarazaman Yacob merupakan bekas aktivis mahasiswa 1970-an dan pemerhati politik veteran.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Khairy alu-alukan kajian akademik berhubung ganja untuk perubatan

Menteri Kesihatan Khairy Jamaluddin hari ini mengalu-alukan kajian industri dan akademik berhubung penggunaan ganja perubatan, mengatakan kementerian kesihatan sentiasa konsisten dalam mengamalkan polisi berdasarkan bukti.“Setakat ini, tiada penyerahan penuh kajian dan percubaan klinikal (berhubung perkara itu),” katanya dalam sebuah ciapan Twitter.“Yang banyak adalah luahan minat, perbincangan, ceramah dan advokasi di media sosial.”Beliau menambah kementerian kesihatan sentiasa mengalu-alukan kajian klinikal penggunaan CBD atau cannabidiol bagi tujuan perubatan, mengatakan usaha ke arah itu boleh dijalankan dengan kerjasama Pusat Penyelidikan Klinikal (CRC) di Institut Kesihatan Negara (NIH) dan Institut Penyelidikan Klinikal (IRC).“Kami sedia bekerjasama,” katanya.Penggunaan ganja untuk perubatan ketika ini berada di bawah Akta Dadah Berbahaya 1952 atau Akta 234.Antara pemimpin lantang dalam isu penggunaan ganja bagi tujuan perubatan adalah Presiden Muda Syed Saddiq Abdul Rahman yang menggesa kerajaan mempertimbangkan supaya undang-undang membenarkan penggunaannya diusahakan.


Penduduk tinggalkan bandar Diraja menjelang PKPB di Klang

Terdapat peningkatan keluar dari Klang oleh penduduk yang takut terkurung di rumah, menjelang Perintah Kawalan Pergerakan Bersyarat (PKPB) selama dua minggu yang akan bermula tengah malam ini.Semakan MalaysiaNow mendapati ramai yang menyambut baik keputusan kerajaan untuk melaksanakan PKPB disebabkan peningkatan kes Covid-19 di daerah itu, iaitu melebihi 40 kes.Tetapi, ramai penduduk tidak bersedia untuk “terkurung” di bandar Diraja itu, dengan balai polis sesak dengan yang mahu memohon bagi mendapatkan kebenaran untuk melakukan rentas daerah.Kenderaan bertambah di jalan-jalan keluar dari Klang.Kesesakan berlaku di Kampung Jawa menghala ke Jalan Kebun dan di plaza tol Setia Alam apabila jumlah kenderaan yang bergerak keluar semakin bertambah, antara jalan keluar dari Klang.Kesesakan teruk juga dikesan sepanjang 10-km dari Persiaran Raja Muda dari arah Pelabuhan Klang menghala ke Lebuhraya Persekutuan hingga ke Shah Alam.Ramai yang ditemui MalaysiaNow berkata, memori fasa pertama perintah kawalan pergerakan, atau PKP yang menyaksikan perniagaan, sekolah dan tempat kerja ditutup masih segar dalam ingatan mereka.Jurutera Petronas Shafik Ahmad yang tinggal di bandar Klang berkata sudah memohon untuk bekerja dari rumah.“Saya bagi tau isteri untuk bawa anak-anak semua pulang ke kampung. Saya rasa ini cara yang terbaik daripada kami semua terperangkap dalam Klang dan pada masa yang sama kami juga dapat meluangkan masa dengan mak ayah dekat kampung,” katanya kepada MalaysiaNow.Seorang lagi warga Klang yang ditemui, Ahmad Badlishah juga merancang untuk ke rumah kakaknya di Seri Kembangan agar dapat ke tempat kerja tanpa melalui pelbagai sekatan jalan raya.Di bawah PKPB sesiapa yang mahu melakukan perjalanan ke tempat kerja di sekitar Lembah Klang perlu mendapatkan surat daripada majikan dan menyerahkannya kepada Ibu Pejabat Polis Daerah (IPD) Klang Selatan.Orang ramai sudah mula membeli-belah sebagai persediaan kepada PKPB yang akan dilaksanakan selama dua minggu di Klang, Selangor.Sementara itu tinjauan di beberapa pasar raya juga didapati semakin sesak dengan orang ramai yang melakukan pembelian barang saat akhir, bekalan untuk dua minggu.“Kita harus kekal tenang. Kita mempunyai masa untuk tambah bekalan. Kita juga masih boleh pergi membeli barangan yang diperlukan di Klang seperti yang ditetapkan dalam SOP di bawah PKPB,” kata Haslina yang ditemui di Aeon Big di Bukit Tinggi.Manakala salah seorang peniaga kedai makan yang ditemui pula menyuarakan kebimbangan apabila Klang diletakkan di bawah PKPB.“Saya sangat sedih dan risau la apabila Klang sekarang sudah masuk zon merah lagi sekali. Saya bimbang perniagaan saya akan rugi lagi sekali.“Saya berharap jangan la sekat kami berniaga. Kami perlu beri anak bini semua makan, mana lagi mau cari duit,” kata Kunani, 32 yang berniaga kedai makan di bandar Klang.Bagaimanapun menerusi kenyataan yang dikeluarkan Menteri Perdagangan Antarabangsa dan Industri (Miti) Mohamed Azmin Ali petang tadi memutuskan untuk membenarkan semua sektor ekonomi di daerah Klang beroperasi seperti biasa dengan pematuhan ketat kepada prosedur operasi standard (SOP).


Projek lebuh raya kontroversi diteruskan walaupun bantahan meningkat?

MalaysiaNow difahamkan, projek lebuh raya kontroversi yang dilihat sebagai menggembalikan semula projek lama yang dibatalkan disebabkan bantahan penduduk di Petaling Jaya dikatakan sudah siap untuk bermula.Difahamkan, Lembaga Lebuhraya Malaysia akan mengadakan mesyuarat selama dua hari minggu depan bagi membincangkan cadangan penswastaan Lebuh Raya Petaling Jaya Dispersal Link (PJD Link), lebuh raya sepanjang 34 km yang dilihat sebagai perubahan kecil projek Lebuhraya Kinrara-Damansara (Kidex) yang dibatalkan pada tahun 2015 disebabkan bantahan hebat daripada penduduk.Bantahan semakin meningkat dalam kerajaan negeri Selangor supaya menghentikan pembinaan lebuh raya itu, walaupun Menteri Besar Amirudin Shari dilihat menyokong projek itu.PJD Link merupakan lebuh raya empat lorong bermula selepas plaza tol NKVE di Lebuhraya Sprint dan berakhir di Persimpangan Lebuhraya Bukit Jalil.Ia menghubungkan Petaling Jaya Utara, Bandar Utama, Taman Tun Dr Ismail, pusat bandar Petaling Jaya, Taman Dato Harun, Taman Medan Baru, Taman Sri Manja, Bandar Kinrara dan Bukit Jalil Technology Park.Pengkritik mengatakan, laluannya hampir sama dengan projek Kidex yang dibatalkan Mohamed Azmin Ali pada Februari 2015, lebih kurang lima bulan selepas menggantikan Abdul Khalid Ibrahim sebagai menteri besar Selangor.Kidex dicadangkan menjadi lebuh raya sepanjang 26km, bermula dari tol NKVE dan berakhir di Sekyen 2 Bandar Kinrara.Kerajaan negeri berkata pada ketika itu, Kidex akan menyebabkan tanah dan hartanah diambil alih untuk projek lebuh raya itu, bercanggah dengan draft rancangan tempatan Petaling Jaya.Pengkritik mempersoalkan mengapa PJD Link dimasukkan sebagai sebahagian daripada Rancangan Struktur Negeri Selangor 2035.“Kerajaan negeri sudah mempermain-mainkan rakyat.“Banyak kajian menunjukkan lebuh raya itu tidak mempunyai tujuan, disebabkan laluan Kinrara/Bukit Jalil ke One Utama, tidak terdapat keperluan untuk melintasi 35km ini, dengan kos yang perlu dibayar untuk projek lebuh raya itu,” kata petisyen membantah projek itu di Change.org.Katanya, semasa projek Kidex dahulu, 3,700 rumah akan terjejas.“Mengapa ahli majlis, ahli politik berdiam diri tentang isu ini?” soal petisyen itu.


16,877 anggota polis, tentera undi awal esok

Pengundian awal bagi Pilihan Raya Negeri (PRN) Sabah ke-16 esok akan menyaksikan 16,877 anggota polis, tentera dan pasangan mereka mengundi di 55 pusat mengundi.Setiausaha Suruhanjaya Pilihan Raya (SPR) Ikmalrudin Ishak dalam kenyataan berkata, daripada jumlah itu 7,487 merupakan anggota tentera dan pasangan serta 9,390 anggota polis.“Bagi tujuan ini, pusat pengundian awal akan dibuka mulai jam 8 pagi hingga 5 petang,” katanya.Katanya, pematuhan kepada garis panduan pencegahan Covid-19 seperti penjarakan fizikal, amalan pemakaian pelitup muka, penggunaan pensanitasi tangan, saringan suhu badan dan merekodkan kehadiran akan dilaksanakan untuk proses undi awal itu.Tambahnya, pengundian awal akan disaksikan oleh ejen calon serta pemerhati pilihan raya yang dilantik oleh SPR, selain SPR juga akan menyiarkan proses pengundian berkenaan secara penstriman langsung menerusi menerusi Facebook SPR.“Semua peti undi bagi pengundian awal akan disimpan di lokap balai polis. Kertas undi tersebut hanya akan dikira pada 26 September bermula jam 4 petang.“Pengiraan kertas undi akan dijalankan di tempat pengiraan undi yang ditetapkan SPR dan urusan pengiraan undi akan disaksikan oleh ejen calon masing-masing,” katanya.Pilihan raya itu diadakan susulan pembubaran Dewan Undangan Negeri (DUN) pada 30 Julai.SPR menetapkan 12 September sebagai tarikh penamaan calon diikuti pengundian awal 22 September dan pengundian biasa, 26 September ini.PRN ini menyaksikan 391 calon termasuk 56 calon bebas bertanding merebut 73 kerusi DUN termasuk 13 yang baharu diwartakan tahun lalu.


Kes maut melepasi angka 1,000, 5,709 dilaporkan pulih

Sebanyak 2,998 kes baru Covid-19 dikesan hari ini, menjadikan angka keseluruhan penularan dalam negara berjumlah 272,163, kata Ketua Pengarah Kesihatan Dr Noor Hisham Abdullah.Katanya, sebanyak 5,709 pesakit pulih dan dibenarkan pulang, menjadikan jumlah keseluruhan angka sembuh 229,762 kes.“Selangor kekal mencatatkan kes harian tertinggi iaitu sebanyak 1,382 kes diikuti Johor (436), Negeri Sembilan (233), Kuala Lumpur (226) dan Sarawak (200),” katanya dalam satu kenyataan.Katanya, kes aktif dengan kebolehjangkitan pula berjumlah 41,396.“Daripada jumlah itu 231 pesakit di tempatkan di Unit Rawatan Rapi termasuk 115 memerlukan bantuan alat pernafasan,” katanya.Noor Hisham memaklumkan terdapat 22 lagi kematian, menjadikan jumlah mangsa yang maut meningkat kepada 1,005 orang.Katanya terdapat 13 lagi kluster baru dikesan membabitkan:Kluster Tapak Bina Jalan Emas di Selangor (tempat kerja).Kluster Tapak Bina Seksyen Satu di Selangor (tempat kerja).Kluster Jalan Rawang di Selangor (tempat kerja).Kluster Jalan Subang di Selangor (tempat kerja).Kluster Jalan Perindustrian Murni di Johor (tempat kerja).Kluster Senai Murni Empat di Johor (tempat kerja).Kluster Jalan Persiaran Cyber di Johor (tempat kerja).Kluster Pulau Rusa di Terengganu (tempat kerja).Kluster Industri Tekstil Nilai di Negeri Sembilan (tempat kerja).Kluster Tapak Bina Jalan Sultan di Kuala Lumpur (tempat kerja).Kluster Jalan DC di Selangor (kumpulan berisiko tinggi).Kluster Jalan Paya Manis di Johor (kumpulan berisiko tinggi).Kluster Jan Yong di Sarawak (komuniti).


Harga pengguna AS merosot pada Disember, kadar pengangguran menurun

Harga pengguna Amerika Syarikat (AS) merosot secara mengejut buat kali pertama dalam tempoh lebih dua tahun pada Disember di tengah-tengah penurunan harga petrol dan barangan lain, sekali gus menunjukkan kadar inflasi menurun secara berterusan.
Indeks Harga Pengguna (IHP) susut 0.1% bulan lalu selepas meningkat 0.1% pada November, kata Jabatan Buruh, semalam.
Itu adalah penurunan pertama dalam IHP sejak Mei 2020, ketika ekonomi terumbang-ambing akibat gelombang pertama jangkitan Covid-19.
Pakar ekonomi yang ditemu bual Reuters meramalkan IHP tidak berubah.
Dalam tempoh 12 bulan hingga Disember, CPI meningkat 6.5%. Itu adalah kenaikan terkecil sejak Oktober 2021 dan mengikuti kenaikan 7.1% pada November. CPI tahunan memuncak pada 9.1% pada Jun, yang merupakan peningkatan terbesar sejak November 1981.
Inflasi kekal jauh melebihi sasaran 2% rizab persekutuan.
Tekanan harga semakin berkurangan apabila kitaran pengetatan dasar monetari terpantas bank pusat AS sejak 1980-an melembapkan permintaan, dan kesesakan dalam rantaian bekalan semakin berkurangan.
Harga petrol jatuh 12.5% pada Disember, menurut data dari Pentadbiran Maklumat Tenaga AS.
Harga untuk kereta dan lori terpakai juga menurun apabila bekalan kenderaan bermotor bertambah baik.
Permintaan yang semakin surut mengakibatkan peruncit menyimpan lebihan barangan, memaksa mereka menawarkan diskaun untuk produk seperti pakaian dan perabot.
Walaupun disinflasi barangan berlaku, harga perkhidmatan kekal kukuh, disokong pengekalan kadar sewa dalam tempoh yang lama.
Biarpun kadar sewa tidak memberi kesan, namun inflasi perkhidmatan adalah kukuh, sekali gus mencerminkan pertumbuhan gaji yang masih kukuh.
Rizab persekutuan tahun lalu menaikkan kadar dasarnya sebanyak 425 mata asas daripada hampir sifar kepada julat 4.25%-4.50%, tertinggi sejak 2007. Pada Disember, ia mengunjurkan sekurang-kurangnya 75 mata asas kenaikan kos pinjaman menjelang akhir 2023.
IHP meningkat 0.3% bulan lalu selepas meningkat 0.2% pada November, walaupun tidak membabitkan komponen makanan dan tenaga yang tidak menentu. Dalam tempoh 12 bulan hingga Disember, IHP teras meningkat 5.7% selepas meningkat 6.0% pada November.
Penyederhanaan dalam inflasi akan dialu-alukan pegawai rizab persekutuan, tetapi mereka mungkin mahu melihat bukti yang lebih meyakinkan untuk meredakan tekanan harga sebelum menghentikan kenaikan kadar.
Pasaran buruh, yang kekal ketat, akan menjadi kunci dalam hal ini. Kadar pengangguran kembali pada paras terendah dalam tempoh lima dekad sebanyak 3.5%. Terdapat 1.7 pekerjaan untuk setiap penganggur pada November.
Laporan berasingan daripada Jabatan Buruh semalam menunjukkan tuntutan awal untuk faedah pengangguran turun 1,000 kepada 205,000 pelarasan musim bagi minggu berakhir 7 Januari. Pakar ekonomi meramalkan 215,000 tuntutan untuk minggu terkini.
Sebahagian daripada penurunan mendadak dalam tuntutan mencerminkan cabaran melaraskan data untuk turun naik bermusim pada awal tahun. Namun begitu, tuntutan kekal rendah walaupun pemberhentian berprofil tinggi dalam industri teknologi serta pengurangan jumlah pekerjaan dalam sektor sensitif seperti kewangan dan perumahan.
Pakar ekonomi berkata syarikat buat masa ini enggan menghantar pekerja pulang selepas kesukaran mencari tenaga buruh ketika wabak itu. Mereka, bagaimanapun, menjangkakan tuntutan akan meningkat menjelang separuh kedua tahun ini apabila kos pinjaman yang lebih tinggi menyekat permintaan dan mendorong ekonomi berada di ambang kemelesetan.
Laporan tuntutan itu juga menunjukkan bilangan rakyat yang menerima faedah selepas minggu awal bantuan, proksi untuk pengambilan pekerja, turun 63,000 kepada 1.634 juta pada minggu berakhir 31 Disember.
Minggu lalu, kerajaan melaporkan sektor ekonomi mencipta 223,000 peluang pekerjaan pada Disember, lebih dua kali ganda daripada 100,000 yang dikatakan pakar ekonomi rizab persekutuan untuk memastikan inflasi semakin reda. Sejumlah 4.5 juta peluang pekerjaan bertambah pada 2022.


UTM sediakan 10 bas untuk pelajar pulang kampung sempena Aidilfitri

Lebih 800 pelajar Universiti Teknologi Malaysia (UTM) menyatakan hasrat untuk pulang ke kampung halaman masing-masing setakat ini susulan keputusan kerajaan membenarkan pelajar pulang sempena Hari Raya Aidilfitri.Timbalan Naib Canselor (Hal Ehwal Pelajar) Shamsul Sahibuddin berkata angka itu diperolehi berdasarkan pengisian borang khas disediakan, meliputi kira-kira 25 peratus daripada 3,200 pelajar yang berada dalam kampus.Ekoran itu, menurut beliau pihak universiti melalui Jabatan Timbalan Naib Canselor (Hal Ehwal Pelajar) bersama UTM Fleet sedang menguruskan maklumat dan data pelajar yang memerlukan kemudahan pengangkutan.“Setakat ini, universiti akan memperuntukkan enam bas bagi pergerakan pulang pelajar ke Zon Timur, Utara serta Tengah, dan empat buah lagi untuk Zon Selatan. Bas akan mula bergerak pada 6 Mei dengan pergerakan penghantaran terakhir ialah pada 11 Mei,” katanya dalam kenyataan di Johor Bahru, hari ini.Khamis lepas kementerian pengajian tinggi (KPT) mengumumkan lebih 100,000 pelajar institusi pengajian tinggi di seluruh negara dibenarkan pulang ke kampung sempena cuti Aidilfitri, kecuali bagi Sarawak, dan beberapa mekanisme ditetapkan termasuk melaksanakannya secara berfasa bagi mengawal pergerakan.


Kementerian wilayah distruktur semula menjadi Jabatan Wilayah Persekutuan

Kementerian Wilayah Persekutuan yang distruktur semula dari segi pentadbiran kini diletakkan di bawah Jabatan Perdana Menteri (JPM), dan dikenali sebagai Jabatan Wilayah Persekutuan.
Ketua Setiausaha Negara Mohd Zuki Ali dalam hantaran di Facebooknya hari ini berkata beliau bersama Perdana Menteri Anwar Ibrahim telah diberi taklimat berhubung struktur terkini jabatan itu oleh Ketua Pengarahnya Rosida Jaafar.
"Pagi ini saya berkesempatan menghadiri sesi taklimat Jabatan Wilayah Persekutuan dan agensi bersama perdana menteri yang diadakan di Menara Dewan Bandaraya Kuala Lumpur.
"Sesi taklimat kepada Perdana Menteri telah disampaikan oleh Rosida, Ketua Pengarah Jabatan Wilayah Persekutuan berkaitan struktur terkini pentadbiran Jabatan Wilayah Persekutuan yang sebelum ini adalah sebuah kementerian, yang telah distrukturkan semula pentadbirannya di bawah JPM," katanya.
Zuki berkata selepas taklimat itu, beliau bersama Anwar telah menghadiri Majlis Interaksi Wilayah Persekutuan.
"Majlis ini merupakan platform di antara pengurusan tertinggi Jabatan Wilayah Persekutuan dengan Ahli-ahli Parlimen Wilayah Persekutuan bagi membincangkan isu-isu kritikal serta cadangan pelaksanaan dasar pembangunan demi kesejahteraan rakyat khususnya di Wilayah Persekutuan," katanya.
Menurut Mohd Zuki, Timbalan Ketua Setiausaha Kanan JPM Solehuddin Alyubi, Datuk Bandar Kuala Lumpur Mahadi Che Ngah, Presiden Perbadanan Putrajaya Fadlun Mak Ujud dan Ketua Pengarah Eksekutif Perbadanan Labuan Rithuan Mohd Ismail turut sama menghadiri majlis itu.


270 mangsa banjir di Tanjung Malim dipindahkan

Sebanyak 270 orang daripada 75 keluarga di daerah Tanjung Malim dipindahkan ke pusat pemindahan sementara (PPS) selepas kediaman mereka di Slim River dan Behrang terjejas banjir, tengah malam tadi.
Jurucakap Sekretariat Jawatankuasa Pengurusan Bencana Perak berkata 260 orang penduduk dari Taman Permai Slim dan Kampung Balun dipindahkan ke PPS yang dibuka di Sekolah Kebangsaan Slim River pada 12.30 tengah malam.
"Seramai 10 orang daripada sebuah keluarga turut dipindahkan ke PPS yang dibuka di Dewan Orang Ramai Kampung Sungai Sekiah Batu 7, Behrang pada kira-kira 11.30 malam tadi," katanya dalam kenyataan di Ipoh hari ini.
Sementara itu, jurucakap JBPM Perak berkata pasukan dari Balai Bomba dan Penyelamat Slim River dikerah ke Taman Permai Slim sebaik menerima panggilan kecemasan pada 1.30 pagi.
Katanya, pihak bomba memindahkan 50 orang penduduk menaiki lori tiga tan dan kenderaan utiliti manakala kebanyakannya berpindah sendiri.
Banjir turut dilaporkan berlaku di daerah Batang Padang dengan seorang wanita bersama bayinya dipindahkan ke Dewan Orang Ramai Kampung Samy manakala 53 mangsa daripada 15 keluarga dipindahkan ke Sekolah Menengah Kebangsaan Chenderiang, Tapah.
Pelbagai agensi termasuk Angkatan Pertahanan Awam Malaysia, Jabatan Bomba dan Penyelamat (JBPM) dan pihak polis serta Jabatan Kebajikan Masyarakar memantau lokasi banjir serta PPS.


Masa depan Muda jika tinggalkan kerajaan PH-BN

Terdapat usaha dan gerakan untuk keluar daripada kerajaan Pakatan Harapan (PH)-Barisan Nasional (BN) oleh Muda selepas beberapa siri layanan "kurang mesra" gabungan itu terhadap pemimpin dan perwakilannya, kata sumber.
Sumber yang dekat dengan parti itu berkata pimpinan dan pihak dalaman Muda sudah lama bersabar dan "berasa hati" dengan sikap endah tak endah kerajaan terutamanya PH terhadap mereka.
Paling terbaru, kebimbangan mereka tentang perbincangan agihan kerusi-kerusi parti berdepan pilihan raya di enam buah negeri tidak akan melibatkan Muda.
Pada awal Februari, Setiausaha Agung Muda Amir Abd Hadi dilaporkan tidak berpuas hati apabila parti itu tidak dipanggil ke mesyuarat pertama Sekretariat Kerajaan Perpaduan di ibu pejabat Umno.
Bukan sahaja tidak dijemput, Amir juga mendakwa pihaknya tidak pernah dimaklumkan mengenai pertemuan tersebut.
Bagaimanapun, sumber itu mengesahkan terdapat beberapa konflik dan alasan tidak logik berlaku disebalik penjelasan yang dibuat oleh PH kepada Muda.
"Anwar kata Muda dijemput di peringkat jawatankuasa sahaja. Bukan mesyuarat utama (sekreteriat).
"Kedua, Saifuddin Nasution sidai SUA (setiausaha agung) Muda bila dah ditetapkan mesyuarat nak bincang tentang Muda dan PH.
"SUA dah sampai pejabat Saifuddin, tahu-tahu tiada mesyuarat pula," kata sumber itu kepada MalaysiaNow.
Selain itu katanya, Timbalan Presiden PKR Rafizi Ramli memaklumkan parti dengan tiga kerusi sahaja dijemput hadir ke mesyuarat tersebut.
"Tapi parti lain yang mempunyai satu kerusi seperti MCA, MIC, PBM (Parti Bangsa Malaysia) semua dijemput."
Susulan kejadian itu, Pengerusi PH Anwar Ibrahim mempelawa Muda dengan mengatakan parti lain yang menyokong kerajaan perpaduan akan dijemput menyertai jawatankuasa yang ditubuhkan dalam mesyuarat pertama sekretariat itu pada 7 Februari lepas.
Presiden Muda Syed Saddiq Syed Abdul Rahman pula berkata pihaknya menyambut baik pelawaan itu tetapi memerlukan masa untuk perbincangan lanjut.

Presiden Muda Syed Saddiq Syed Abdul Rahman (lima dari kanan) bersama pimpinan dan anggota Muda. Gambar: Bernama

Mampukah Muda hidup tanpa PH?
Pada Pilihan Raya Umum ke-15 (PRU15), gelombang pengundi muda dan Melayu kepada Perikatan Nasional (PN) menyebabkan Muda hanya menang satu kerusi Parlimen.
Ini menimbulkan persoalan, sekiranya Muda keluar daripada segala bentuk kerjasama dengan PH, adakah ianya mampu untuk selamat dan bergerak maju dalam perjalanan politik?
Ketua penyelidik di O2 Research Malaysia Anis Anwar Suhaimi berkata, sekiranya gelombang pengundi muda dalam PRN akan datang menunjukkan pola undi yang sama seperti PRU15 berserta dengan layanan kurang mesra oleh PH, maka Muda wajar mempertimbangkan langkah politik yang strategik.
Ini bagi membolehkan mereka membina kembali pengaruh terlebih dahulu serta memikirkan hala tuju dan kerjasama politik baharu dalam membawa agenda mereka.
"Buat masa ini, sukar untuk Muda meninggalkan PH memandangkan mereka berkongsi kolam pengundi yang sama," katanya kepada MalaysiaNow.
Tambahnya, dalam situasi Muda bukan sebahagian daripada komponen PH dan setiap parti gabungan kerajaan yang lain juga memiliki sayap belia masing-masing, parti itu perlu berusaha mencari kekuatan baru dan keunikan untuk ditawarkan dalam kerajaan gabungan tersebut.
"Rundingan kerusi kepada parti Muda perlu dipakejkan dengan bukti dan keyakinan bahawa mereka turut mampu menyumbang kepada kerajaan gabungan hari ini."


Mengapa Anwar tak sekat pinjaman bank Genting masa jadi menteri kewangan?

Assalamualaikum dan salam sejahtera. Baru-baru ini, Anwar Ibrahim ada membangkitkan tentang pinjaman yang diberikan kepada Genting Hong Kong yang antaranya melibatkan bank-bank dari Malaysia. Dan beliau meminta saya menjelaskan bagaimana pinjaman ini diluluskan.⠀⠀Di sini saya ingin memberi sedikit penjelasan tentang isu tersebut.Pertama, tentang peranan menteri kewangan dalam proses kelulusan pinjaman. Hakikatnya, keputusan untuk memberi pinjaman bukan ditentukan oleh menteri kewangan, kementerian kewangan atau pemegang saham tetapi oleh bank-bank itu sendiri.Setiap bank mempunyai proses usaha wajar (due diligence) dan penilaian kredit oleh jawatankuasa kredit masing-masing bagi menilai keupayaan bakal peminjam untuk membayar balik pinjaman mereka.Dari segi dasar, Bank Negara Malaysia telah menetapkan garis panduan yang perlu dipatuhi, dan selagi bank-bank ini mematuhi garis panduan yang ditetapkan, mereka bebas untuk memberi pinjaman mengikut budi bicara mereka.⠀⠀Isu kedua dibangkitkan ialah tentang peranan Khazanah, KWSP dan PNB sebagai pemegang saham di dalam bank yang terlibat. Dalam hal ini, pemegang saham tidak terlibat di dalam operasi harian sesuatu syarikat.Operasi harian bank diserahkan kepada pengurusan bank itu sendiri. Jika menteri kewangan atau pemegang saham campur tangan di dalam urusan harian bank-bank di Malaysia, jelas sekali ini tidak betul dari sudut governans dan tadbir urus.Saya yakin, sebagai seorang bekas menteri kewangan, Anwar juga sedia maklum tentang perbezaan antara peranan ahli lembaga pengarah dan pengurusan syarikat.⠀⠀Ketiga, mengenai isu pinjaman tanpa cagaran, ingin saya tekankan bahawa hal ini bukanlah sesuatu yang luar biasa dalam sektor perbankan. Bank-bank boleh meluluskan pinjaman tanpa cagaran berdasarkan kesanggupan bank tersebut mengambil risiko pada peringkat dalaman (risk appetite), penilaian kredit yang memenuhi kriteria dan kelulusan berdasarkan proses tadbir urus dalaman.Tambahan pula, dalam kes Genting Hong Kong, pinjaman telah diluluskan sebelum pandemik Covid-19 melanda. Genting Hong Kong ini adalah syarikat dalam sektor libur, termasuklah pelancongan.Namun, ketika Covid melanda, banyak syarikat yang bergantung kepada pelancongan terjejas. Ini sudah tentu sesuatu yang tidak dapat dijangka semasa pinjaman diluluskan.⠀⠀Harus diingat bahawa bukan sahaja bank tempatan yang memberikan pinjaman tanpa cagaran kepada Genting Hong Kong malah turut melibatkan bank-bank dari luar negara.Semua bank-bank ini juga turut perlu mematuhi garis panduan dalaman serta garis panduan bank pusat masing-masing sebelum memberikan pinjaman. Adakah Anwar ingin memberi gambaran bahawa semua bank-bank dari luar negara ini juga telah bertindak sembrono dalam memberikan pinjaman kepada Genting Hong Kong?⠀⠀Akhir sekali, mengenai isu pinjaman diberi kepada syarikat perjudian seperti Genting.Masyarakat Malaysia merangkumi pelbagai kaum, dan hari ini, sektor perbankan Islam Malaysia amat progresif, dan ini membolehkan perbezaan di antara aset-aset syariah dan konvensional.Jadi, kalau isu ini benar-benar penting, mengapa semasa Anwar menjadi menteri kewangan, tiada arahan dikeluarkan kepada bank-bank tempatan supaya tidak memberi pinjaman kepada Kumpulan Genting?⠀⠀Pengisytiharan Genting Hong Kong sebagai muflis amat dikesali. Walau bagaimanapun, ingin saya tegaskan bahawa bank-bank yang terlibat, dan sektor perbankan Malaysia secara keseluruhannya, amatlah berdaya tahan dalam mengharungi pelbagai cabaran operasi perniagaan semasa.⠀⠀Sektor perbankan sebenarnya telah mengalami banyak penambahbaikan berbanding tahun 1998 iaitu semasa Asian Financial Crisis dan Anwar memegang tampuk kementerian kewangan. Nisbah pinjaman tak berbayar (non-performing loan – NPL) pada Disember 1998 melonjak ke 18.6%.Pada waktu itu juga, nisbah perlindungan kerugian pinjaman (loan loss coverage ratio – LLC) hanya di tahap 55.9% iaitu untuk setiap RM1 yang dipinjamkan, hanya hampir 60 sen diperuntukkan bagi menangani kemungkinan pinjaman tidak dibayar.⠀⠀Sejak krisis itu, sistem perbankan Malaysia telah diperkukuhkan dan kini lebih berdaya tahan. Hari ini, nisbah pinjaman tak berbayar hanya 1.4%, termasuklah peruntukan NPL separa bagi pinjaman oleh Genting Hong Kong.LLC pula kekal kuat pada tahap 131.5% berbanding 55.9% pada 1998. Jadi, sistem kewangan Malaysia kekal kukuh dan tidak timbul sebarang masalah kecairan di pasaran.⠀⠀Saya harap penerangan ini dapat menjelaskan sebarang kemusykilan yang timbul. Terima kasih.⠀Tengku Zafrul Aziz adalah menteri kewangan Malaysia.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Malaysia akan terus hulur bantuan kepada Palestin, kata Muhyiddin

Malaysia akan terus memberikan sumbangan secara dua hala kepada Palestin selain sumbangan kepada badan-badan antarabangsa bagi membantu rakyat negara itu yang ditindas dan dizalimi oleh rejim Israel.Perdana Menteri Muhyiddin Yassin mengulangi pendirian berprinsip Malaysia yang sentiasa konsisten memberi sokongan padu kepada Palestin dan perjuangan rakyatnya dari segi politik, ekonomi dan moral.Beliau berkata melalui Akaun Amanah Kemanusiaan Rakyat Palestin (AAKRP) seliaan kementerian luar menyumbang sebanyak AS$10,000 kepada Masjid Al-Aqsa pada tahun lepas yang disalurkan kepada Kementerian Awqaf, Jordan.Selain bantuan kemanusiaan, beliau berkata Malaysia turut menghulurkan bantuan bagi membantu Palestin membendung pandemik Covid-19.“Kerajaan Malaysia turut menghulurkan bantuan kepada Palestin dalam bentuk barangan perubatan iaitu sejuta pelitup muka, 500,000 pelindung muka dan 500,000 sarung tangan getah. Sumbangan tersebut dihantar menerusi pesawat sewaan khas ke Amman, Jordan pada 10 Mei tahun lalu,” katanya.Beliau berkata demikian dalam Perutusan Khas Mengenai Palestin yang disiarkan secara langsung oleh Bernama TV dan stesen TV tempatan lain, hari ini.


Katil PKRC Maeps masih mencukupi walaupun kes Covid-19 terus meningkat

Bilangan katil di Pusat Kuarantin dan Rawatan Berisiko Rendah (PKRC), Taman Ekspo Pertanian Malaysia Serdang (Maeps) masih mencukupi meskipun lonjakan kes positif wabak berkenaan terus mencecah empat angka sejak sebulan lalu.Agensi Pengurusan Bencana Negara (Nadma) berkata, setakat hari ini terdapat 2,579 pesakit ditempatkan di pusat rawatan berkenaan sementara kapasiti penuh penggunaan katil sebanyak 8,000 unit.“Kapasiti masih cukup, masih ada 5,421 katil yang belum dipenuhi,” kata jurucakap Nadma Nur Daliza Dohat kepada MalaysiaNow.Difahamkan, PKRC Maeps di Serdang mempunyai lima dewan untuk memuatkan pesakit Covid-19 kategori 1 dan 2 dengan tiga dewan bagi menempatkan individu bukan warganegara Malasyia.Antara lima dewan tersebut, kapasiti katil terbanyak ditempatkan di Dewan A dengan 2,960 katil, namun sebanyak 796 unit digunakan setakat ini.Manakala Dewan B (1,220 kapasiti katil, 620 sedang digunakan), Dewan C (1,016 kapasiti katil, 697 sedang digunalan katil), Dewan DG (800, 24 sedang digunakan) dan Dewan E (2,004 kapasiti katil, 442 sedang digunakan).Daliza berkata, jumlah pesakit di PKRC Maeps akan dikemaskini setiap hari selepas jam 12 tengah malam.Semalam MalaysiaNow melaporkan Putrajaya sedang berada dalam perbincangan bersama wakil hospital swasta bagi membolehkan mereka merawat pesakit Covid-19 selepas sistem kesihatan awam berada dalam keadaan kritikal disebabkan lonjakan kes positif wabak berkenaan.Ini menyebabkan fasiliti kesihatan kerajaan beroperasi melebihi kemampuan mereka.Difahamkan juga, hospital swasta akan membenarkan 10% daripada kemudahan yang dimiliki untuk digunakan bagi merawat pesakit Covid-19.Presiden Persatuan Hospital Swasta Malaysia (APHM) Dr Kuljit Singh tidak dapat mengesahkan perkara tersebut, tetapi mengatakan mereka sedang melakukan persediaan walaupun terdapat kekangan untuk menguruskan rawatan kes Covid-19.Sehingga kini, lebih 151,066 orang sudah disahkan positif wabak berkenaan di Malaysia dengan lapan kes kematian terbaru menjadikan angka korban keseluruhan mencecah 586 mangsa.MalaysiaNow masih mencuba mendapatkan data terkini penggunaan kapasiti katil dan peralatan di wad hospital bagi kategori 3 dan 4 dan ulasan Ketua Pengarah Kesihatan Dr Noor Hisham Abdullah.


Pendedahan: Apa yang dikatakan pemimpin Umno dalam mesyuarat MKT

Mesyuarat Majlis Kerja Tertinggi (MKT) Umno semalam menyaksikan ramai dalam kalangan pimpinan yang menyuarakan persetujuan dengan langkah Ahmad Zahid Hamidi untuk menarik kembali sokongan kepada Perdana Menteri Muhyiddin Yassin, namun pertengkaran berlaku apabila sesetengah pemimpin kanan menyuarakan bantahan mereka.Antara yang lantang menentang tindakan Zahid adalah pemimpin Umno Kelantan Alwi Che Ahmad, Ahli Parlimen Pasir Salak Tajuddin Abdul Rahman selain Ahli Parlimen Kepala Batas Reezal Merican Naina Merican, Noh Omar dan Bung Moktar Radin.MalaysiaNow yang menerima butiran-butiran mengenai apa yang dibincangkan sepanjang mesyuarat empat jam tersebut boleh mengesahkan Zahid dengan jelas memberikan kebenaran kepada ahli-ahli Parlimen Umno untuk kekal dalam kerajaan, walaupun beliau sendiri menggesa Umno untuk menarik kembali sokongan kepada Muhyiddin.Presiden Umno itu bagaimanapun gagal untuk menjelaskan kelonggaran yang diberikan kepada ahli-ahli Parlimen Umno ketika membacakan kenyataan pada sidang media awal pagi tadi yang mengumumkan penarikan sokongan secara serta-merta terhadap Muhyiddin.“Siapakah PM baru yang akan dipilih? Kita memutuskan bahawa Umno harus menjadi kerajaan. Calon dari Umno harus dipilih. Kaedah bagaimana pemilihan ini dilakukan, kita akan adakan perbincangan khas nanti,” kata Zahid dalam mesyuarat yang dihadiri secara fizikal dan maya oleh 55 dari 56 ahli MKT Umno.Pemimpin Umno Kedah Mahdzir Khalid sahaja yang tidak menghadiri mesyuarat tersebut kerana kurang sihat.Zahid berkata 53 dari 56 ahli MKT menyokong cadangan “tidak melibatkan” parti itu dengan kerajaan Perikatan Nasional dan menambah sebahagian daripada mereka menyokong langkah tersebut dengan beberapa syarat.Ucapan Zahid kemudian disusuli dengan ucapan timbalannya, Mohamad Hasan, yang merupakan antara pemimpin Umno yang mahukan parti itu “mendominasi” kerajaan.Mohamad berkata Umno harus menarik sokongannya terhadap Muhyiddin namun pada masa yang sama langkah itu tidak boleh menyebabkan kerajaan ketika ini jatuh.“Saya rasa kerajaan kena diterajui semula oleh Umno,” kata Mohamad.“Dasar parti Umno (adalah) menarik balik sokongan kepada perdana menteri. Terpulanglah kepada ahli Parlimen nanti untuk berbahas di dalam Parlimen,” tambahnya.Mohamad Hasan.Namun Mohamad memberi amaran mengenai “akibat buruk” jika sebarang keputusan parti itu tidak diikuti oleh ahli-ahlinya dan menambah Umno mesti terus kukuh atau ia berisiko digelar sebagai parti yang “tak ada telur”.“Inilah masanya untuk Umno buat keputusan, dan malam ini kita mesti tarik balik sokongan. Apa nak jadi, jadilah.”Perbincangan tersebut kemudiannya menyaksikan beberapa ahli MKT yang menyokong penuh cadangan Zahid.Puad Zarkashi juga mengkritik Ismail Sabri Yaakob kerana menerima jawatan timbalan perdana menteri, mengatakan ia adalah terpulang kepada parti untuk menerima jawatan tersebut.Ahmad Shabery Cheek pula berkata kerajaan gagal untuk mengurus pandemik ketika ini, dan sudah sampai waktunya untuk mengatakan “enough is enough”.“The party is bigger than kedudukan lain,” katanya.‘Jika kerajaan gagal, kita juga sebahagian daipada kegagalan’Bagaimanapun, Alwi Che Ahmad merupakan pemimpin Umno yang paling lantang membantah sebarang langkah untuk menarik kembali sokongan terhadap Muhyiddin.Beliau turut mempersoalkan berapa dakwaan yang berulang kali disuarakan sebahagian pemimpin Umno bahawa kerajaan gagal untuk menguruskan krisis Covid-19, mengatakan tuduhan demikian akan berbalik kepada Umno kerana menteri-menteri itu adalah daripada parti yang terlibat secara serius dalam memerangi pandemik.“Kita kata dia gagal, maka kita keluar. Tidakkah kita juga sebahagian daripada kegagalan itu, kalau ianya gagal?” soal Alwi.Alwi Ch Ahmad.Alwi mengingatkan Umno yang hanya memiliki 38 kerusi di Dewan Rakyat tidak berada di kedudukan yang membolehkan mereka menuntut pelbagai tuntutan seperti yang pernah dinikmati sebelum ini.“Apa yang kita lakukan sekarang ini tidak pernah berlaku sebelum ini,” katanya.Beliau berkata tidak masuk akal Umno mahu perdana menteri meletakkan jawatan dan kemudian berharap kerajaan terus kekal, menjelaskan kerajaan akan runtuh jika perdana menteri meletakkan jawatannya seperti yang berlaku kepada Dr Mahathir Mohamad yang kemudian menyaksikan pentadbiran 22 bulan Pakatan Harapan jatuh.“Bahagian itu yang saya tak faham. Saya sudah berikan hujah kepada presiden. Tapi presiden kata, ‘percayalah, kita akan ada angka, kita akan buat, dan tak ada lain melainkan Umno,” katanya.Alwi berkata sebarang langkah untuk mengganggu pentadbiran juga adalah tidak adil bagi menteri-menteri Umno yang bekerja keras melawan pandemik.“Pada saat ini dalam tahun ini, saya fikir anda tak bersikap adil kepada menteri-menteri kita, kawan-kawan yang duduk dalam kerajaan atas keputusan kita.”Beliau berkata tiada jaminan pengurusan pandemik akan jadi lebih baik di bawah kerajaan yang diketuai Umno.“Adakah kita buat perkata yang betul di saat yang betul? Apakah ia akan beri manfaat kepada parti, adakah ini akan membantu Melayu?“How do we explain to the people that kita nak hanya menurunkan perdana menteri kerana perdana menteri ini gagal?”Reezal Merican Naina Merican.Dalam pada itu, Reezal Merican Naina Merican memberi amaran dan menentang keputusan yang terburu-buru diambil parti, mengatakan menteri-menteri Umno sudah melaksanakan tugas yang baik dalam portfolio masing-masing bagi berdepan pandemik, walaupun kritikan ditujukan terhadap menteri-menteri daripada parti lain.Ahmad Jazlan Yaakub dari Kelantan pula menzahirkan sokongan penuh kepada Zahid, mengatakan Umno mesti keluar daripada terus menyokong kerajaan, sebuah pendirian yang turut dipersetujui Ahmad Said dari Terengganu yang berkata rakyat mahu Umno kembali berkuasa, menggesa menteri-menteri untuk mengutamakan kepentingan parti.‘Fikir masak-masak’Bagaimanapun, Pemimpin Sabah Bung Moktar Radin mempersoalkan masa untuk menggesa pertukaran kepimpinan negara, mengatakan Umno mungkin akan kehilangan apa sahaja kuasa yang dimilikinya ketika ini dengan keputusan menarik semula sokongan terhadap perdana menteri.Bung Moktar Radin.“Kita fikirkan semasak-masaknya apa yang kita capai pada malam ini, ada gayanya akan membawa kebaikan secara total kepada parti kita, ataupun di sebaliknya.“Saya setuju dengan Reezal, kalau mahu buat, kita buat secara bijaksana.”Dalam pada itu, Musa Sheikh Fadzir dari Pulau Pinang pula mengecam ahli-ahli Parlimen yang mempersoalkan keputusan parti, mengatakan mereka tidak menghormati presiden kerana menentangnya.Sementara Ab Rauf Yusoh dari Melaka pula berkata ada keperluan memastikan sebarang keputusan Umno akan menghasilkan hal yang lebih baik untuk maju ke depan, dengan parti itu di kedudukan yang lebih tinggi.Johari Abdul Ghani dan Asyraf Wajdi Dusuki, dua pemimpin yang merupakan sekutu kuat bekas pemimpin yang dijatuhkan hukuman mahkamah, Najib Razak, turut menunjukkan sokongan penuh kepada Zahid.Johari berkata Umno hanya memberi sokongan kepada Muhyiddin selepas kejatuhan kerajaan PH, mengatakan tidak wujud pun Perikatan Nasional (PN) ketika itu, yang hanya didaftarkan lima bulan kemudian.Beliau berkata tidak dapat menerima salah seorang daripada 38 ahli Parlimen Umno tidak mampu memegang jawatan perdana menteri.‘Umno rugi jika situasi Covid-19 semakin baik’Abdul Rahman Dahlan bagaimanapun berkata Umno mesti bertindak sekarang ketika situasi Covid-19 masih buruk, kerana pemulihan pandemik tidak akan menguntungkan parti itu untuk mendapat kuasa.Abdul Rahman Dahlan.“Tetapi bila kes Covid turun, kita juga akan rugi, sebab kita tidak akan dapat kredit. Yang akan claim kredit ialah perdana menteri. Saya khuatir, bila keadaan sudah reda dan ekonomi meningkat, apa akan jadi kepada Umno?“Kalau Covid ini reda, saya khuatir kita tidak akan dapat kredit. Bila mereka selesa, kita akan berdepan lagi dengan masalah,” kata Abdul Rahman.“Dalam politics, it’s all about striking when the iron is still hot.”Noraini Ahmad dan Zahida Zarik Khan pula memberikan kenyataan umum mengatakan mereka akan bersama dengan parti.Tajuddin: ‘Anda fikir kerajaan akan jatuh?’Dalam perkembangan yang mengejutkan, Ahli Parlimen Pasir Salak Tajuddin Abdul Rahman yang baru dipecat daripada Prasarana baru-baru ini, turut menentang tindakan Umno menarik sokongan terhadap Muhyiddin, mengatakan ia tidak akan menjatuhkan kerajaan.“Jika kita keluar sekarang, anda fikir kerajaan akan jatuh? Mereka mungkin akan bersama DAP, untuk dapatkan persefahaman. DAP akan sokong, ia mungkin tak perlu masuk kerajaan, mereka hanya perlu berikan undi sahaja.“Apa yang akan terjadi kepada Umno?”Tajuddin berkata tiada jaminan Umno boleh selesaikan Covid-19 dan masalah ekonomi.“Jika kita gagal selepas ambil alih, ia akan memburukkan lagi keadaan,” tambahnya.Tajuddin Abdul Rahman.“Sudah banyak keputusan yang kita pernah buat sebelum ini. Semuanya tak menjadi,” katanya, memberikan contoh keputusan Umno untuk sertai Muafakat Nasional, untuk sokong PN dan langkah-langkah terbaru untuk bekerjasama dengan Presiden PKR Anwar Ibrahim.Beralih kepada Zahid, Tajuddin berkata pendiriannya yang tidak sependapat dengen presiden itu bukanlah satu hal yang bersifat peribadi.“Saya sudah sokong anda, kerja keras untuk anda. Namun kali ini saya tak sependapat dengan anda.”Noh Omar pula memberi amaran ahli-ahli Parlimen Umno yang tidak mengikut keputusan MKT akan merosakkan imej parti.Beliau berkata lebih baik bagi Umno tunjukkan ketidakpuasan terhadap Muhyiddin ketika Parlimen bersidang pada hujung bulan ini dengan mengundi tidak menyokong ordinan darurat.Beliau berkata sentiasa akan ada kemungkinan kerajaan PN memberikan lebih peruntukan kepada ahli Parlimen pembangkang, bagi mengisi kekosongan yang ditinggalkan Umno selepas keluar kerajaan.Pendirian yang sama turut dikongsi Ahli Parlimen Pengerang Azalina Othman yang berkata tindakan parti-parti pembangkang untuk senyap-senyap menyokong kerajaan, mengatakan terdapat cakap-cakap kerajaan PN mungkin akan tingkatkan peruntukan kepada ahli Parlimen pembangkang lebih dari RM300,000 yang diumumkan baru-baru ini.Pemimpin Umno Johor Razali Ibrahim dan Khaled Nordin pula menggesa parti untuk membuat keputusan yang jelas, sementara pemimpin parti itu di Perak Zambry Abdul Kadir berkata sebarang keputusan perlu dilihat oleh rakyat sebagai langkah positif bukan berdasarkan naratif “pergelutan kuasa”.


Majoriti pemimpin Umno Melaka tolak langkah solo Zahid

Presiden Umno Ahmad Zahid Hamidi berdepan kesukaran meyakinkan pemimpin parti itu di Melaka untuk bergerak bersendirian dalam pilihan raya negeri (PRN) yang akan diadakan bulan depan, dalam apa yang dilihat sebagai satu lagi pemberontakan seperti yang pernah dihadapinya sewaktu di Sarawak dan Sabah sebelum ini, MalaysiaNow difahamkan.Sekurang-kurangnya 70% ahli jawatankuasa Umno negeri itu membantah pengumuman Zahid baru-baru ini bahawa Umno akan bertanding dalam PRN tanpa PAS dan Perikatan Nasional (PN).Ia adalah susulan robohnya piagam Muafakat Nasional yang ditandatangani bersama PAS pada 2019 berikutan parti Islam itu menolak untuk meninggalkan PN, gabungan yang diketuai Presiden Bersatu Muhyiddin Yassin yang digulingkan oleh Zahid dan bekas perdana menteri Najib Razak.Pada mesyuarat jawatankuasa negeri baru-baru ini, beberapa pemimpin bahagian secara terang-terangan mempersoalkan pengumuman Zahid bahawa Umno akan bersendirian dalam menghadapi pilihan raya, mengatakan langkah itu pasti akan mengembalikan PH ke tampuk pentadbiran negeri.Perbincangan tertutup bersama pemimpin Umno juga turut menyaksikan ramai yang mempersoalkan sama ada keputusan Zahid itu sengaja dirancang untuk “menyerahkan Melaka kepada cikgunya”, merujuk hubungan presiden Umno itu dengan Pengerusi PH Anwar Ibrahim, berdasarkan perbualan telefon yang bocor antara kedua-dua ahli politik itu awal tahun ini.“Untuk Umno bersendirian hadapi pilihan raya hanya mengulangi kebodohan pilihan raya umum yang lalu apabila PH menang akibat pertembungan antara tiga parti,” kata seorang ketua bahagian Melaka kepada MalaysiaNow.Pada 12 Oktober, Zahid berkata Umno akan bertanding PRN Melaka dengan menggunakan lambang BN, selain mengatakan kerjasama dengan PAS juga sudah tidak lagi relevan.Langkah untuk bertanding solo itu bermakna PRN Melaka akan menyaksikan pertandingan tiga penjuru melibatkan PH, PN dan BN.Pertembungan tiga penjuru pada Pilihan Raya Umum 2018 berpunca daripada kegagalan Umno dan PAS membentuk pakatan pilihan raya walaupun pemimpin kedua-dua parti itu sempat meleraikan beberapa perbezaan mereka dalam beberapa pertemuan.Perpecahan undi menyebabkan calon PH memenangi banyak kerusi sekali gus menumbangkan BN buat kali pertama di beberapa DUN, termasuk DUN Melaka.Pada 2018, PH memenangi 15 dari 28 kerusi DUN di Melaka.Sekurang-kurangnya lima kerusi dimenangi oleh gabungan pembangkang disebabkan kehadiran PAS, yang walaupun muncul di tempat ketiga, memperoleh lebih banyak undi daripada majoriti yang dimenangi PH.Antara kerusi DUN tersebut termasuk Gadek, Durian Tunggal, Klebang, Telok Mas dan Bemban, di mana BN dianggap boleh memenanginya jika bergabung dengan PAS.“Kenyataannya, undi penyokong Bersatu diberikan kepada PH pada pilihan raya 2018.“Tidak mungkin undi ini akan diberikan kepada PH pada pilihan raya akan datang,” kata seorang pemimpin Umno di Bukit Katil.Ramai yang melihat PRN yang akan diadakan pada 20 November depan sebagai ujian litmus bukan hanya kepada Umno, tetapi juga terhadap keputusan parti itu untuk memutuskan hubungan dengan Bersatu dan PN.Beberapa pemimpin Umno bahagian di Melaka juga menyatakan kebimbangan dengan pendirian parti yang dilihat tidak belajar daripada PRN Sabah tahun lalu, apabila ia gagal mendapatkan jumlah majoriti besar yang membolehkan jawatan ketua menteri diberikan kepada Umno.Dalam PRN Sabah, Umno memenangi kurang kerusi berbanding sekutunya dari Gabungan Rakyat Sabah, sebuah pakatan pilihan raya yang turut dianggotai PN dan Umno.Tetapi Zahid bukan tidak pernah menghadapi pemberontakan dari pemimpin di peringkat negeri.Pada akhir 2018, ahli Parlimen, Adun dan pemimpin negeri yang keluar parti melumpuhkan Umno Sabah setelah enam bulan Zahid memenangi jawatan presiden parti itu.Zahid juga dikecam ketika beliau dituduh menggunakan kuasanya dalam pemilihan calon BN pada PRN Sarawak 2016.Kali ini, Zahid akan berdepan kesukaran untuk meyakinkan pemimpin parti di Melaka bagi meneruskan dasar yang melihat Bersatu sebagai musuh.“Faktanya, Bersatu adalah kenderaan yang digunakan PH untuk menarik sokongan orang Melayu yang tidak berpuas hati dengan Umno ketika PRU 2018.“Peralihan kecil sokongan orang Melayu kepada PH menyebabkan Umno jatuh. Kini dengan PAS dan Bersatu di kem yang sama, ia boleh membawa kepada peralihan undi Melayu yang lebih besar, ” kata seorang pemimpin cawangan Umno dari kawasan Parlimen Hang Tuah Jaya.


Persoalan kerahsiaan dikompromi timbul selepas pejabat ahli politik bocorkan surat istana kepada media

Salinan sepucuk surat daripada Datuk Pengelola Bijaya Diraja Ahmad Fadil Shamsuddin kepada Speaker Dewan Rakyat Azhar Azizan Harun dibocorkan ke beberapa saluran media oleh pejabat pemimpin terkenal parti pembangkang, menimbulkan persoalan mengenai kerahsiaan komunikasi melibatkan istana dikompromi.MalaysiaNow difahamkan surat yang dibocorkan dalam format PDF tersebut disebarkan oleh seorang pembantu ahli politik itu kepada beberapa pengarang media elektronik dan laman sesawang dalam talian.Bagaimanapun, salinan surat yang turut tular di internet bukanlah salinan yang diterima Azhar kerana tidak memiliki tanda penerimaan oleh pejabat speaker Dewan Rakyat.MalaysiaNow menghubungi Fadil bagi mendapatkan penjelasan bagaimana surat itu boleh tular kepada umum.Walaupun surat itu kini menjadi pengetahuan ramai, MalaysiaNow bagaimanapun tidak akan melaporkan kandungannya Pada masa ini.Persoalan serupa turut timbul pada akhir bulan lalu ketika seorang ahli Parlimen PKR dari Perlis berkongsi gambar surat yang kononnya ditulis oleh Yang di-Pertuan Agong kepada Perdana Menteri Muhyiddin Yassin.Setakat ini, hantaran di akaun media sosial Ahli Parlimen Kangar Amin Ahmad yang berkongsi kandungan surat tersebut masih belum dinyah terbit walaupun dokumen itu bersifat peribadi.


Zahid jumpa wakil UKSB di rumah sebelum putuskan sambung kontrak, kata saksi

Mahkamah Tinggi diberitahu bahawa Ahmad Zahid Hamidi bertemu dengan wakil Ultra Kirana Sdn Bhd (UKSB) di rumahnya di Seri Satria, Putrajaya sebelum membuat keputusan menyambung kontrak Visa Luar Negara (VLN) syarikat itu selama tiga tahun lagi.Bekas setiausaha bahagian hal ehwal imigresen, kementerian dalam negeri Shahril Ismail berkata bekas timbalan perdana menteri itu turut menolak syor daripada bahagiannya untuk membawa perkara itu ke Unit Kerjasama Awam Swasta (UKAS).“Pada 15 Jun 2017, saya telah menerima panggilan daripada Wan Quoris Shah Wan Abdul Ghani (pengarah UKSB) dan beliau memberitahu bahawa Zahid telah bersetuju untuk melanjutkan kontrak UKSB selama tiga tahun dan meminta saya untuk membawa minit ceraian tersebut ke rumah Zahid di Seri Satria di Putrajaya untuk kelulusan menteri tersebut.“Sampai di rumah Zahid, Wan Quoris Shah sedang menunggu saya dan menyatakan perlu menunggu ‘green light dahulu’ berikutan wakil syarikatnya sedang berjumpa dengan Zahid.“Kemudian beliau mengajak saya masuk dan berjumpa Zahid. Apabila berjumpa dengan Zahid, saya telah menyerahkan minit ceraian tersebut untuk keputusan dan tandatangan beliau. Saya juga ada memaklumkan syor bahagian saya,” katanya dan menjelaskan perjumpaan itu dibuat pada bulan puasa beberapa hari sebelum Hari Raya.Beliau berkata sedemikian ketika membacakan penyataan saksinya semasa pemeriksaan utama oleh timbalan pendakwa raya (TPR) Zander Lim Wai Keong.Ketika ditanya TPR Wan Shaharuddin Wan Ladin, sama ada menjadi kebiasaan untuk wakil syarikat berbincang di rumah menteri (Zahid) bagi mendapatkan kontrak kerajaan, Shahril berkata ia perkara biasa kerana beliau pernah membawa dokumen ke rumah menteri.“… tetapi tentang stake holder (wakil syarikat) ini saya rasa ini yang pertama,” katanya.Saksi pendakwaan ke-10 itu berkata pertemuannya bersama bekas menteri dalam negeri dan Wan Quoris Shah di kediaman tertuduh diadakan berikutan pihaknya memaklumkan kepada pengarah UKSB itu bahawa pelanjutan kontrak VLN selama enam tahun itu perlu diproses oleh UKAS dan diluluskan jemaah menteri.“Wan Quoris Shah kemudian memaklumkan bahawa beliau akan berbincang dengan Zahid mengenai perkara ini,” katanya. UKSB sebelum telah menerima kontrak membekalkan sistem VLN di China selama enam tahun bermula dari 1 November 2013 hingga 31 Oktober 2019.Menurut tatacara pelanjutan kontrak perkhidmatan, mana-mana syarikat yang ingin dilanjutkan kontrak melebihi tujuh tahun perlu mendapatkan kelulusan daripada jemaah menteri melalui UKAS.Menjawab soalan TPR Raja Rozela Raja Toran mengenai keperluan untuk membawa minit ceraian ke rumah Zahid pada hari tersebut, Syahril berkata ia bagi mendapatkan keputusan secara bertulis daripada menteri itu.“Sebelum ini kami hanya menerima satu arahan berbentuk lisan daripada Wan Quoris Shah bahawa syarikat itu sudah berbincang dengan menteri (Zahid), katanya menteri tidak bersetuju dengan keputusan bahagian kami.“Jadi untuk sahkan keputusan menteri itu, saya jumpa terus menteri bagi mendapatkan keputusan hitam putih. Keputusan lisan seperti itu (makluman Wan Quoris Shah) kami tidak boleh proses, kami perlu keputusan bertulis atas dokumen rasmi kerajaan barulah kami proses. Keputusan lisan kami anggap tidak sah,” katanya.Rozela: Terima arahan dari Wan Quoris Shah?Sharil: YaRozela: Wakil syarikat beri arahan kepada pegawai kerajaan?Sharil: Lebih kepada maklumanZahid, 69, berdepan 33 pertuduhan menerima suapan berjumlah SG$13.56 juta daripada UKSB, untuk dirinya selaku menteri dalam negeri bagi melanjutkan kontrak syarikat itu sebagai pengendali perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.Bagi tujuh lagi pertuduhan, Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasmi beliau.Perbicaraan di hadapan hakim Mohd Yazid Mustafa bersambung 1 April depan.


MPN jelaskan mengapa sempadan harus dibuka segera

Sempadan negara harus dibuka dengan segera bagi mengelakkan kesan yang tidak baik kepada ekonomi Malaysia, kata Pengerusi Majlis Pemulihan Negara (MPN) Muhyiddin Yassin hari ini.Bekas perdana menteri itu memaklumkan, Malaysia harus melihat kepada tindakan Australia yang membuka sempadan kepada pelancong yang divaksin bermula semalam.Katanya, keputusan itu dicapai negara tersebut meskipun program vaksinasinya jauh lebih rendah berbanding Malaysia.“Soal Omicron, soal Covid, seluruh dunia alami masalah ini. Walaupun kes meningkat, kadar kapasiti hospital kita mampu uruskan kes berat. Kalau dah boleh urus, jadi apa masalah?” katanya pada sidang media di Kuala Lumpur hari ini.Katanya, tiada sebab untuk Malaysia ketinggalan dalam membuka sempadan kepada pelancong luar.Terdahulu, MPN mencadangkan agar sempadan dibuka pada 1 Mac ini, namun Menteri Kesihatan Khairy Jamaluddin berkata, kementeriannya memerlukan sekurang-kurangnya dua minggu untuk menyiapkan garis panduan pembukaan sempadan.Muhyiddin berkata, garis panduan perlu bersifat komprehensif agar tiada isu-isu berbangkit seperti kuarantin dan ujian saringan.“Di Langkawi, tiap-tiap hari kena ujian, kalau saya pelancong asing pun pun tak nak masuk.“Jadi saya harap ada satu pengumuman yang ambil kira semua aspek,” katanya.Katanya, sektor pelancongan yang memerlukan pelawat asing menyumbangkan kira-kira RM80 bilion setiap tahun kepada pendapatan negara.Katanya, meskipun ekonomi Malaysia lebih baik daripada tempoh sebelum ini, ia masih belum mencapai ke tahap sebelum pandemik Covid-19 melanda.


Kabinet minta jawatankuasa pilihan khas perhalusi RUU anti lompat parti

Jemaah menteri membangkitkan dua perkara berhubung rang undang-undang (RUU) larangan ahli Dewan Rakyat bertukar parti agar diperincikan dan diperhalusi semula oleh jawatankuasa pilihan khas selepas dibentangkan pada mesyuarat Kabinet semalam.Menteri di Jabatan Perdana Menteri (Undang-Undang dan Parlimen) Wan Junaidi Tuanku Jaafar berkata Peguam Negara Idrus Harun telah memberi penjelasan kepada jemaah menteri berkaitan pindaan Perlembagaan itu dan jemaah menteri tiada bantahan terhadap draf yang dicadangkan jawatankuasa pilihan khas Parlimen.“Walau bagaimanapun, jemaah menteri membangkitkan dua perkara agar diperincikan dan diperhalusi semula oleh jawatankuasa pilihan khas,” kata Wan Junaidi dalam satu kenyataan hari ini, tanpa mendedahkan butiran mengenai perkara yang dibangkitkan.Menurutnya, mengikut Peraturan 85 Peraturan Majlis Mesyuarat Dewan Rakyat, maklumat berhubung jawatankuasa pilihan khas tidak boleh didedahkan kepada umum kerana ia masih dalam perbincangan di peringkat Jawatankuasa Pilihan Khas Parlimen.Memaklumkan bahawa RUU itu secara keseluruhannya diambil maklum oleh Kabinet, Wan Junaidi berkata persoalan yang dibangkitkan jemaah menteri akan dibawa kepada jawatankuasa pilihan khas Parlimen pada 7 Jun ini (2022) untuk diteliti, seterusnya memuktamatkan RUU tersebut.Dilaporkan sebelum ini RUU itu dijangka dibentangkan seawal pertengahan Julai iaitu ketika Mesyuarat Kedua Dewan Rakyat Penggal Kelima bermula 18 Julai. Jika RUU itu dapat dibentang dan diluluskan pada sidang tersebut, ia boleh diwartakan seawal Januari tahun depan.


Rakyat tunjuk rasa percaya kepada program imunisasi

Goreng pisang panas pun belum tentu habis dalam masa empat jam. Ramai yang terlepas dan rasa kecewa.Begitu juga berita mengejutkan apabila pendaftaran untuk rakyat Malaysia yang ingin mendapatkan vaksin Covid-19 AstraZeneca dibuka pada tengah hari Ahad 2 Mei 2021 telah penuh selepas tak sampai empat jam berikutnya.Pendaftaran untuk 268,000 tempat atau penerima itu diumumkan Menteri Sains Teknologi dan Inovasi (Mosti) Khairy Jamaluddin beberapa hari sebelumnya.Ia dibuka kepada penduduk Lembah Klang berusia 18 tahun ke atas yang telah pun mendaftar dalam Program Imunisasi Covid-19 Kebangsaan (PICK).Penerimaan vaksin Covid-19 jenis AstraZeneca itu dilakukan atas dasar konsep siapa cepat dia dapat. Manakala temu janji vaksinasi pertama akan dibuat pada Rabu 5 Mei.Ternyata idea membuka kepada orang awam yang berminat untuk terima vaksin Covid-19 ini suatu pendekatan yang mendapat minat ramai orang.Apatah lagi Menteri Kesihatan Dr Adham Baba sendiri telah memberi jaminan bahawa vaksin jenis ini diakui selamat dan berkesan melalui suatu kenyataannya pada 26 April 2021.Bukan itu sahaja, Dr Adham turut bertindak mengumumkan bahawa kementerian kesihatan Malaysia akan menggunakan vaksin AstraZeneca untuk imunisasi golongan berusia 60 tahun ke atas yang dinilai sebagai paling sesuai menerimanya.“Vaksin AstraZeneca selamat untuk digunakan serta berkesan. Ia akan digunakan untuk mereka yang berusia 60 tahun ke atas sebagai paling sesuai,” kata Adham ketika memberitahu yang vaksin jenis ini selamat digunakan.Saya percaya, sedikit sebanyak rakyat Malaysia menaruh harapan tinggi dan kepercayaan penuh terhadap kenyataan Adham dan Khairy dalam usaha kita membentuk imuniti kelompok di negara ini.Buktinya tidak sampai setengah petang, jumlah penduduk Lembah Klang yang ingin disuntik vaksin Covid-19 jenis AtraZeneca telah penuh dan menimbulkan rasa kecewa ribuan yang lain yang tak sempat mendaftar.Kita boleh simpulkan bahawa, walaupun dalam situasi ramai pihak menyebarkan anasir kebencian dan teori demi teori untuk mengagalkan PICK, namun pada hakikatnya lebih ramai yang berada di luar sana masih percayakan dua orang menteri yang bekerja menggerakkan PICK ini.Kepada mereka yang masih ragu, ketika dicucuk vaksin itu cuba baca “Bismillah Lima” dan berdoa “Saya berlindung daripada semua kalimah Allah, daripada segala keburukan semua mahkluk…”.Sebenarnya tidak ada asas untuk ragu-ragu kerana menurut pakar, peratus mereka yang alami risiko pembekuan darah ini hanya empat orang berbanding satu juta yang dicucuk.Justeru, hakikat yang baik perlu diakui baik. Jangan kita memperbodohkan atau menipu diri sendiri dengan terpengaruh kepada anasir-anasir yang jahat lagi negatif di sekeliling kita.Mereka mungkin ada agenda tersembunyi untuk melihat kita semua gagal dalam membentuk imuniti kelompok di Malaysia menjelang awal tahun 2022 nanti.Nurul Atiqah merupakan pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.